c: text/html

text:
KIAMBIRIRIA NGWACI NYIINGI
Muthoomi muugi, wi munyite ugeni rurenda-ini ruru. Ndina wihooko ati nitugutwarana hamwe rugendo-ini. Ndugathethuke tondu haria tuguthii he gatagiria. Ndigukuhumithia, ngugutwara o kahora. Ndukahikike tondu wakihota kuuna gikwa ihatha.Ningukuhe maingi, ma riu na ma tene. Nawe urore maria magoka. Ndukainire ihugo ta muka wi kironda, toboka kuo rwatua kubaca wamukirie, wahota kwiyumbanira. Mawooni nimatiganite ota uria mayu matiganite. Reke tuthii tukore njaamba, na ti njaamba nyamu, ni njaamba mundu.Thooma wiiguire......................

robotstxt: allowed

filter: keep


text:
Ngũgĩ wa Thiong'o
Ngũgĩ Wa Thiong'o nĩ mwandĩki mũkaru kuma bũrũri wa Kenya. Aarutaga wĩra wa wandĩki wa Gĩthũngũ mbere ya kũgarũrũkĩra wandĩki wa ruthiomi rwake rwa Gĩkũyũ.
Wandĩki wake ũhutagia icuunjĩ cia wandĩki ta ng'ano, mĩthako ya ngerekano, ũhoro wa ciaca, ng'ano cia ciana na mangĩ maingĩ.
Ngũgĩ aciarĩirwo Kamĩrĩĩthũ, hakuhĩ Rĩmuru, Kĩambu. Nĩ abatithirio aagĩtwo James Ngugĩ. Nyũmba ya iye nĩ mekorire haaro-inĩ cia Mau Mau.
Ngũgĩ aathomeire cukuru cia mĩceni kũu Kamĩrĩĩthũ. Ni acokire agithiĩ unibacĩtĩ ya Makerere, Uganda, kũrĩa athomeire akĩheo ndingirii ya Mũranja wa ũturi.


text:
Peter Karugu.
Njitagwo Peter Karugu.
Gutuika mumemerekia ni ta kiroto gikinyaniru niamu uyu ni wira uria  ndatuire  ndiriragiria kuma ndi mwana munini.
Ririr mweke weyumiririe wagutuika mumerekia hatiari na undu ungi no kwihuriria na kwambiriria kum emerekia mathako.
Wira uyu ndauthomeire thukuru-ini wa Kenya Institute of Mass Communication.
Kwa ihinda riri ngurehagira tabarira ya Thandi o muthenya wa kiumia thaa ikumi nginya thaa imwe [4.00pm -7.00pm].
Thandi synopsis
Tabarira ya thandi ikoragwo mutambo-ini o muthenya wa kiumia kwambiriria thaa ikumi ngina thaa imwe.
Thiini wa tabarira inomurikaga maundu ma uteti maria moothe mahanikite thiini wa kiumia,na ngoragwo hamwe na ataalamu a maundu magiuteti, ta Prof.Munene Macharia.


text:
KAMAANJA KUGURARIA MBURI CIAKE 1
Mũrata Wakwa Mũthomi Mũgĩ,
Kamaanja nĩmakĩrĩangire nyama ya rũrĩmĩ na Mũgeeci o makiumagaranagia. O kinya matuka-inĩ ma Mũkoma, magĩtiganĩra hau Kamaanja magĩkĩringĩrĩra na kwao mena gĩtutu kĩa anake a riika rĩake arĩa mokĩte nao. Kamaanja onekaga akenete na agathiĩ agĩthigagĩria ciande nĩ gwĩtĩkĩrwo na mbũri ciake kwamũkĩrwo. Ahanaga ota gacaũ kanyuĩte thothi ũrĩa gatũhaga.
Kamaanja ndaigana kũrĩa marĩgu, nĩ acokirie makinya na thutha na akĩheana gĩathĩ gĩa gũcoka kwaa Mũgeci gũtwara mbũri cia mĩrongo na indo iria etĩtio. Tondũ we ndathiĩte o gũikia ndia mũtĩ. Ningĩ tondũ mũtĩ ũtegũtemwo ndũmemagio ithanwa.
Nĩkĩo Kamaanja nĩagĩthire kũguraria mbũri ciake. Ngoima ciagũrirwo Maribui hakuhĩ na Ng’atĩ tondũ kũu nĩkuo ikĩnoreire. Rĩrĩa andũ a nyũmba ya mbarĩ ya Ngatia macionire, makĩrathima mũirĩtu wao nĩkuona atĩ mwanake ũcio nĩ amatĩĩte na njĩra ya kũmarehere ngoima noru ũguo.
Mũnga wa Kĩhanya nĩwe watũmĩtwo nĩ ithe wa Kamaanja aroke kwaa Mũgeci nĩgetha arũgamĩrĩre ngoima igĩthĩnjwo, ota ũrĩa gwĩkagwo, nĩgetha ingĩhĩnja ndũkoige itiuma ciaku. Maakĩrokire o gatene mena Kagucia tondũ mũndũ ũmwe ndehagĩrĩrwo njĩra. Magĩkora athuri maigana ũna a kuma itũũra marokete na makanoraga tuhiũ twa raũ. Nĩmakĩamũkĩrirwo na magĩtũngio kĩa mwaki tondũ ngaragu ndĩhoyagwo ũhoro, ningĩ nĩgetha metue ma ndarũa na maingate heho tondu kwarĩ na mbaa yarokete gũitĩka tene. Mwarĩ wa nyina na Mũgeci, wetagwo Muthoni, nĩmarĩte ndundu na cũwe na agataarwo ũrĩa e gwĩka. Rĩrĩa akĩreheire andũ acio cai, akĩrĩithania na mũnoori wa tũhiu na rĩrĩa ahũgũkĩĩte na kũngĩ, Muthoni akĩoya tũhiũ twothe na akĩhitha. Rĩrĩa ithe wa Mũgeci akinyĩirio ndeto ĩyo atĩ tũhiũ tũrĩ kũhithwo, akĩnyiita mwatĩ na akĩnengera mwarĩ agĩkũũra tũhiũ ota ũrĩa mũtugo wa rũrĩrĩ ũtariĩ, nake Mũthoni akĩneana tũhiũ. Na tondũ ngoima nĩciagĩtuĩrĩirwo kĩnyonga, ikĩarũkanwo nacio hatarĩ na mitha nyingĩ. Ciaguraririo inya mũthĩ ũcio. Ciathĩnjĩirwo na hau thutha wa mũciĩ tondũ nĩho haarĩ na kĩĩgunyĩ kĩa mĩkĩma na mĩthithinda ĩrĩa yahandĩtwo. Magĩtua mathakwa arĩ mathĩnjĩro tondũ makĩrĩ maingĩ hau mũhaka-inĩ wa mũgũnda. Thakame yonganĩirio kiuga-inĩ kĩnene nĩgetha ĩtũndĩrwo mahu, ngerima ona mĩtura.
Munga na Kagucia maikĩrĩte meroreire mbũrĩ ikĩrutwo rũũa o magĩteretangaga na athĩnji. Mũthuuri ũrĩa watongoragio ndeto ĩyo akĩĩra Kagucia amenye atĩ nĩwe ũkũruta maitho nĩgetha mĩtwe ĩrigwo. We Kagucia ndaigana gũkararia ona harĩa amenyaga atĩ ndehotana na ndeto ĩyo tondũ hahota gũkorwo hena mũtego ambĩirwo na ndamenye. Akĩaria na mũthuuri ũrĩa warutaga maitho ma mbũri icio ingĩ akĩmwĩra nĩamũkombora arute mothe nĩ mekũrĩhania. Ndakararirie. Akĩruta maitho, na o akuura akarioya na igũrũ akera Kagucia, ‘Nĩ ũkĩine nindakũũra rĩu.’ Kagucia agacokia ‘Ĩĩ noguo mũrata thogora ndiũragĩte’. Agĩkũũra rĩu rĩngĩ akĩĩra Kagucia, ‘Nĩ ũkĩine merĩ nĩ wa mau.’ Kagucia agĩcoka mũhuko akĩruta kĩa merĩ akĩnengera mũkũũri wa maitho, akĩoya maitho merĩ akĩĩra mũtongoria wa ũthĩnji ‘Nĩ wa mau nĩndakũũra merĩ.’
‘Ni ngatho rĩu tũrĩ gũtuma ndũgũ, Mbũri ciaku itinahinja ona gũtuĩka tũtirutanĩtie ciothe.’
‘Kaĩ ũĩ atĩ no nyende ũnjĩre ndĩcinorie. Kaĩ itathũrimĩte o ĩrĩa noru. Ningĩ ingĩrarehire mĩndutha githĩ ndungiuga nĩndakũnyarara.’ Munga agĩcokia.
‘Ĩĩ toguo. Kaĩ gwĩ kĩnene kĩũru tiga kĩronda.’
‘No nĩgĩkĩrĩ rũũa rwa mũhuhi.’ Munga akiongerera, ‘ningĩ kaĩ kũrĩ ũthũire kũrĩa na ehake tiga ĩkĩhĩnja. No ici ciakwa nĩgwĩtũna ũgwĩtũna ũmenye ndĩrĩ na itherũ.’
‘Rĩu twarĩkia kũruta rũũa nĩtũkũrutania nyama ciothe ota mũtugo igĩrĩ tũhĩhie na igĩrĩ tũruge na nyũngũ.’
Njũwa ciarĩkia kũrutwo, makĩrika kũrutania nyama. Makĩruta ngaĩ, makĩũwa rĩũwa ndotũ ciarĩ noru wega. Magĩkomia mbũri na nda makĩruta rũcuthĩ, Makĩruta mara na mahu, makiũwa maguta ma nda, magĩtigithũrana mara ma mahu, makĩnengera amiria a mara mamirie, makĩruta ngerima kuma kwĩ mahu na ciothe ikĩmirio. Makĩruta makengeto, moko, honge, gĩthũri, ciĩga, magũrũ, ngingo. Makĩruta ini, ngoro, mahũri, higo, rabatĩ, makĩũnũra nyongo magĩte, na magĩte thũngĩ. Mara mamirio makĩoya mũtura, mahu na ngerima magĩtundĩra. Nyama cia ndũndĩro ciarutirwo honge-inĩ na iria ingĩ ngingo-inĩ, igĩturanĩrwo na ngarango ciarĩkia kũgathimwo na thakame ĩrĩa yonganĩtio mbũri ciang’eo. Mĩtura yatumirwo na karũrigi ka mũgio nacio ndũndĩro igĩtumwo na tũmĩtĩ twaicũhitio wega na tũgacinwo mĩthia. Mwaki warĩ wa ngũ nyũmũ cia mĩthandũkũ no ndara ciarĩ njoho cia mĩthandũkũ mĩigũ nĩgetha ciĩtiirie mwaki. Munga akĩĩrwo no nginya aringithanie rũũa. Akioya tũcacũ akiuna twĩrĩ, akĩrũgama harĩa athĩnji maikarĩte thĩ akiuga,’Rũũa ndaringithia Njũgũna wa Njung’e.’Akĩrekia tũmĩtĩ twake thĩ, nao athuri acio othe magĩcokia ‘Irorũma nyambo.’ Njũgũna akĩneo rũa na nyama ĩrĩa yamũrĩtwo ya iringa yohetwo naruo.
Mbũri ya ithe wa Kamaanja yekĩrirwo riiko mwanya……….
Thoma rũciũ rũngĩ ngũhe ndeto.


text:
Let's Enjoy our great moments together...Unclesamz Productions....Kwality Edutainment....
Friday, December 16, 2011
grow online!!
Wishing you all a Merry Christmas and a happy new year!!!
Monday, December 12, 2011
Unclesamz Productions House
No utangathe wira waku kana matangatho maku thaa ici kugerera unclesamz.kbo.co.ke kwa njira ya youtube. Ikara mitamboini!!!!
Friday, December 9, 2011
Untitled.avi
furahi na watoto!
Sunday, November 13, 2011
Sunday, October 23, 2011
Kenya at War Status
Taũni ya Kismayu Nĩyo ĩrorete Kũnyitwo nĩ mbirarũ cia Kenya.
Itoi cia Al-shabab gũtharĩkĩrwo
Taũni ya Kismayu Nĩyo ĩrorete Kũnyitwo nĩ mbirarũ cia Kenya.
Wednesday, September 28, 2011
Professor Wangari Maathai
Professor Wangari Maathai, Urohuruka Uhoro Na Utheri wa Mindi na Mindi.
Unclesamz Productions Team.
Thursday, September 15, 2011
Hiihi ini ni ihiu
moko ma komo
thoma na ihenya
Mbara
Mbembe
Mbimbi
Mboco
Mbuku
Mbia
Mbuku.
Thursday, September 8, 2011
summer time remix latest.avi
Weweee.........ni Deejay Remix......wirorere ndukanerwo!
Gwata ndai....
Kaihu gacangacangi......??
Tuesday, September 6, 2011
www.wiruteguthoma.blogspot.com
Aya nĩo Ahotani a Mathako ma ngerekano thĩini wa ndayoceci ya Mũrang’a 2011.
Mũthako wao The Last Convict,ũthakĩirwo njera thĩinĩ.
Monday, September 5, 2011
Thursday, September 1, 2011
Arimu aitu matuire ku?
Mr.Gaitung'u
Mr.Kweri
Mr.Kairu
Mr.Mathu
Mr.Arthur(Kuigua)
Mrs.Kinuthia
Mrs.Kamau
Mrs.Karanja(Lucy)
Mrs.Maina Warucu
Mrs.Kahora 1
Mrs.Kahora 2
Mrs.Kangiri
Mr.Kiriambogo
Mr.Mahingo
Mr.Muchoki
Mrs Ngungu (wamathwe)
Mr.gichunji
Mr.Bernard...
teithiriria turirikane acio angi a cukuru icio ingi!!
Tuesday, August 30, 2011
Ũtukũ Mwega—Good nite
Monday, August 29, 2011
Sunday, August 28, 2011
haiyaaaa!!!
Saturday, August 27, 2011
KARUGANO KA NUGU II TAUNI-INI-------------------------------------Sam Mutonya.
Ino ni nugu.
Nugu yathii tauni yagura muithikiri,
Yatwara yatwara yatwara!
Yona ngari, andu, manyumba manene maboeku,
Yona thigari, yathii piu,
Yona Kanju yaigwa guoya,
Yona matatu andu mahihinyanite,
Yona andu aingi mena tuthimu,
Amwe makiaria, angi magiflash,
Angi magituma please call me,
Angi magitheka,
Yamboeka yauga atiri, muithikiri ti mwega kaba thimu,
Nugu yagura thimu,
Yathikiriria nyimbo, yathikiriria,
Yaigua karuimbo keega,
Kainagwo atiri:
Ti kwenda gwakwa kuhikia Bibi no.2….
Ti kwenda gwakwa gukurehera muiru…wewe!!!
Yaigua kangi kainagwo atiri…
Yori yori!! Chineke chinedu…
Yamboeka yate thimu..
Yateng’era mutitu yauga tauni ni kumboekanu.
Friday, August 26, 2011
B-Baba(Father)
C-Cũcũ(grandmother)
D-nDa(stomach)
E-Endia(Sell)
G-Gatarũ(Boat)
H-Hĩhia(roast)
I-ikombe(cups)
J-nJagathi(Lizard)
K-kĩhĩĩ(boy)
M-Magego(teeth)
N-Nyeki(grass)
O-Ona(see)
R-Rĩra(cry)
T-Tata(aunt)
U-Uma(get out!)
W-Waana(Childish)
Y-Yaku(yours)
Tuesday, August 23, 2011
Ngui ino itagwo Mahewa
Ngui ino ni njugi nani njega,Ngui ino iraregire wira wa kurangira irambia kuina,
Irarutaga wira na borithi,mawocimeni,ariithi na micii-ini.
Irauga aca wira uyu ti mwega,
Niyonaga thigari ciina ungumania,
NiYonete mawocimeni moru,
Ni iragwo iingate muruthi na ngari ni ariithi,
Tamaka,ngui igicakithio ngari na muruthi?
Irarega wira na irathii studio, irambia kuina,
Ngui ingi ciitagwo Pipi na Didi cirerutira kuina video ini ya mahewa,
Nayo ingi itagwo Ngeta ituraga yururuga kuu tauni ciroka iraina hamwe.
.
Rwimbo rurathii uu…
Ngui Ngui, ithui twi ngui nanitui kuina.
Ithui tutiri magui, kana tugui ithui twi ngui,
Na ngui ni njega,
Tutikwenda kuhuragwo na mahiga ni ihii
Kana gucakithio mundu utari na mahitia,
Kana kuhita ngombe na mburi,
Turenda gutuika ngui ingi.
Ngui ngui…ithui twi ngui…
Sam Mutonya
Ingienda kuigua thaayu wa meciria, ni hari uria njiikaga. Hau gatene ota njamba njithi ndeciragia ku-relax ni kuigua reggae na arata, kana guthii kiharo gia Gatura Primary guthaka Volleyball, na riria Neti yatarukire na mubira ugiturika, twathiaga gukoma kiharo!!
No umuthi macio ndiikaga riu, ha mubira no nyende muno no mathaa na handu ha guthakira ndionaga.Kwoguo uria njikaga ni guthii maguru ndi wiki kana na murata umwe kana eeri.no iguru wa uguo woothe, njeheragira indo inya muturire-ini wakwa;TV,Radio,Ngathiti na Internet kwa ihinda ria matuku ta matatu uguo.
Thiini wa ihinda riiri riothe nihotaga kwaraniria na Andu akwa hamwe na arata hatari guthumburwo ni mathina ma ciaca cia thin a Kenya.thiini wa gwika uu nindikitie kuona ati andu athi twatuire TV,Radio,Ngathiti na Computer arata aitu a giti kia mbere. Na haha to andu eethi mahutitio tu! Aca nginya andu akuru.
Ungibaara hau thuutha-ini riria indo ta TV tutarari nacio na Radio, ngwataniro ya aciari na ciana irakoragwo iri numu makiria ma umuthi, ndirageria kuuga no ukore mwana waku ni hari ihinda utangimwariria niuria akoretwo ari murumiriri wa tabarira ya wendo ithaa ria hwaini-TV-ini, na hiihi ya thira uguo nawe wita muciari ndwendaga guthumburwo riria matangatho ma ikuu marathomwo.
Muthee naake akuhutia gakathiti muthenya wa kiumia hwaini, athomaga nginya turugano twa twana nah au ndungimwenyenyia. Mwanake nake angikorwo nimutanahire na computer kana thimu oina internet niuguo, Facebook na mubiira nocio areciria.
Ti hinya umuthi ugiceera kwa mundu ukore family yoothe ndiraraniria Sunday hwa-ini.o mundu e rwake.Umuthi uyu ungituiria aciari na ciana maranagiria ta ari thimu marahuranira, ii ta credit ikuninuka!!
Njiriga kuona muciari tuhakanite akiariria muruwe uria wekirite headphones matu akiigua rwimbo, na ndagika ta imwe ya mbere mwanake ari na rwimbo matu, agicooka akiona mami wao niaririe muno akiruta kamwe, kuonania kau kangi nogathakaga rwimbo.
Aciari angi mainuka no wuigue ndereti tai no:
Muthuuri:Ningwenda twaririe wanjiru
Mutumia:Thaa ici??reke arikie kuona La Tormenta tumwaririe
Muthuri:Ngwiciragia tumwaririe mbere wa moohoro ma thaa ithatu, no nitukamwariria ruciu.
Ruuru ti rugano, njiriga kwirwo ni muiritu urutaga wira kundu,muiritu wa kuu agiire na nda na akiregwo ni ithe wa mwana, riu aciari nimoonete ari na ugaruruku na makoona ta ari na stress no matiamwaririe, thuutha-ini acokire kuruta nda, tondu aciari matuire mararagiria kumwariria kumuria nikii kiuru.
Nii hakwa ti rita rimwe ndanakorwo na gathiina ngaaga gukora aciari akwa na makandeithiriria.makiria nindirikanaga rimwe nyumite wira handu ndari gwa kahinda karaya uguo ta mieri iiri uguo na riria ndainukire, ndiariganiirwo ni gukuo tuheo twiri, kamugathi na mbete ndwarire kairitu ndeendete kundu gwitagwo kigoro(Ng’ongo ta ithatu kuuma gwitu), riria ndakinyire kuu, ndatwaritwo ni Peter wa Njogu murata wakwa,tugiithie Kigoro nduka-ini na uria muritu andariirie ngiuriria handu saloon ini. Muiritu wa saloon niambire kurigwo kana niekunjira kana niatia na riria akiambirie anjirire ati muiritu ucio ndingimuona kwao tondu akoretwo arega thukuru na akahika, ndaiguire ta ingiringika ona ni Peter wa Njogu waheaga tumai..
Thabari ya gucooka yari nene tondu ndietikagia uria nderirwo na twakinya rui rwitagwo Rwakuru, ngicooka muhuko ngiruta Mbete na Mugathi na ngiciikia rui-Na ngirira muno ngimenya wendo witu wakua uguo-thiini wakwa, otherwise thiini wake nii ndiari ithabuini-ndari expired o riria ndaumire gicagi ngithii ithukuma.
Ndainuka nindaremirwo ni kuria na ngithii tooro,ngietha toro ukiaga,na ngiuma Cube yakwa ngithii kwa maitu, maitu ari toro no baba no TV-onaga,na ndaingira andorire aakimenya he gathina, akihoria TV na akinjira ndimuhingurire ngoro—ngimuhe mathiina makwa moothe oro hamwe na maithoori na thuutha-ini niaheire mootaro.
Ruugano ruuru rwakwa ndirutumagira ngihinyiriria ndeto ya kwaraniria kwega gutagayukanitio ni TV,Radio,Ngathiti na Internet.hihi na maruru makwa ingieciritie thii nganyue njoohi kana baangi, kana thii kwa mwanake ucio ndimuhure makobi na mateke ta Magana matano uguo,kana ona hiihi-(no haha no kuuga tu)-Ndirute muoyo-haiya ti itheru ni kuri andu merutaga muoyo ni kaundu ta gaaka.
No niundu wa kwaraniria na muciari, nindahorerire weega tondu ona murata wakwa ti Peter wa Njogu niatire riithori ona ndeto-ino.Umuthi uyu riria ndeanerie indo ici inya, ngathiti, Radio,TV na Internet ninjaragia na arata na ndungitikia ingikwira,arata twaragia nao, nindi mananjira makoragwo mari HIV+ na ngamahe mootaro na magakinyukia weega,Ungi muiritu akihe thiiri uria muciari wake ageragia kumwatwarithia kuruta nda kia hinya, no kwa munyaka twi hamwe na arata angi tugiteithia muiritu uyu na akigia kana.
Umwe ndaremirwo guteithia ni mwanake wokire na akinjira ati baba ari mna mutumia ungi kambi, na ati noowe woi,riu anjuragia uria angiika, ni ngimwira ndakeere mami wao tondu niari thiina wa ngoro-Pressure!
Ndereti ya mucii ingicooka, aciari na ciana nitukuhota gutereta na guteithania. Itikirai tukare ta tene, riria mutumia oyaga mwari makiruga na akamutaara, kana uria muthuuri oyaga ihii ciake na gucihe mootaro…mootaro maria ciana irabatara ti ma TV,Ngathiti,Radio kana Internet-Ni ma muciari.
Monday, August 22, 2011
Aini a thiku ici nimongererekete muno,o muthenya ndwagaga kuona ngari iigiriirwo inanda kuu iguru makiendia nyimbo ciao.ungithiururuka matuka,ndungiaga nyimbo cikiendio o ikinya wathii.
Kuina ni kwega muno wa mbere nikuninaga stress, ungiigua umboekete,uririkane karwimbo kega wuine,wuiguaga wega muno,no uhuhe miruri kana uine utumitie kanua,bata ni uramenya uria gatwaranaga.
Wa keri,muini uria urakuinira niwuiguaga agigucanjamura,akorwo niainite wega, kwoguo wuini wi miena iiri, muini na muinirwo. Ni wa mbere niwega kwaria ma ndigecambithie nii nyendaga kuinirwo,tondu kuina nditihagia,ndiri kiheo-
Kiheo nikio nongoreirie,ati kamuira uthii studio guthondeka rwimbo,itikira niuri kiheo na niukirutithagia wira. Umuthi uyu ndungithii micii itano utakorete mundu wuinaga a niwega uguo,no riri andu aria maraina umuthi ti othe me kiheo, kaba kwaria ma!aingi maraina tondu nimarenda gutonga.
Hihi gutingiaga namba iinaga niguo igie igweta no ndiri mugambo mwega, tariu ni mugambo wakwa wa kuina hatiri ona kanini, hingo imwe nitwathire kuina studio imwe na ciugo ciakwa haria ndekiraga nderagwo itiri na harmony, no gitumi kia nyine nindari na wendo wa kwiyona video ini.
Rwimbo rwitu ona rutiaumire, rwari ruhuriku piu!!ndiri ndageria ringi, riu ni kuri namba ingi ihuana tanii matuku macio, irutaga rwimbo ikahanyuka na ikoywo video. Haha he ugwati, nii ndita muthikiriria, niwega njuge ni kuri andu makoragwo na ciugo njega muno rwimbo-ini, no uria maharagiria na guthondeka rwimbo ruru, rukaga rwi rumboeku piu.
Ingiringithania aini ega na amboeku, niati uini uyu no ta wira o wothe,na kiyo,utuiria,ucori(mwega) ni indo cii bata muno.ndirikanaga rimwe ngimemerekia kameme ini, hagiuka muini umwe na rwimbo ruake rukindakaria muno, wa mbere rwari rumboeku muno uria rwahuritwo na ni rwang’orotga,video ona ndionekaga wega, no kiria kiari kiuru biu ni ciugo
Rwimbo rumwe rwarumite andu oothe mari na murimu wa HIV/AIDS, na makerwo ati ni umaraya utumite!!
Ungi nake twakoranire nake ndainuka gichagi na akinjira niambirie kuina,wa mbere mutamukire wake wa ciugo ndwainiranaga ona hanini,na guthukia muno akinjira araina cia githungu, ndiendaga kuruigua no nianyiniire, rwathire ndagika inyanya,arikia ngimwira ti ruru no no aini cia gikuyu,akiruga na akinjira niandikite,na akiina rwa ndageka ta ikumi uguo!
Ndari aruta na no ethaga mbeca.angi mambagia na kwihumba, ukona mundu niarera tu rasta, ungi atura mindira, ungi ambia ku bounce,na ndari arandika nginya nyimbo ici na guthukia muno ndainaga wega.
Wira uria ndutaga TV ini na miena ingi, ni uhete kamweke ga kuga,mundu muna ndari na kiheo na ng’ania angithomithio hanini no amenye,na uyu ekuo biu,na nikio wonaga nyimbo nyingi itithakagwo kameme-ini kana TV ini, ri kana ri ona mwene aruta album ikumi.
Wuini o ta mathako ma ngerekano niurabatara maundu maingi muno, to mugambo,ta riu kwaria ma,ni kuri andu matheremete na matiri migambo miega, uugi,utuiria na ucori niguo utumite makinya haria mari, kwoguo kuina to kuruta CD na kuoywo video aca, ni kiheo kirabatara kurimirwo,kuhuthirwo wega na guthomithia. Ti nyimbo ciothe njega na tiandu othe me iheo cia kuina, akorwo ndungihota kuina tanii, tiga tu, tuiria kana wi kiheo kingi. Na wa keri tiga kuina niguo wone mbeca na ngumo tu! Aca!
By the way muini uria ndamburite muno Kenya ni Betty Bayo, ni muthaka na niahotaga guikira ciugo ciake muoyo na ha guthungutha ekuo piu,video ciake na ciugo ciake, ndicihitukitie na njira ndaya muno.
Sam Mutonya.
THINEEMA CIITU NO NJEGA
Ihinda ria miaka ta ikumi mihituku, nikugite na ugaruruku thiini wa mithako ya ngerekano bururi-ini wa Kenya.
Matuku ma hau kabere, andiki a mathako maya njorua ta Ngugi wa Thiong’o na Wahome Mutahi na angi aingi,nimaakoretwo mageretie gukuria ruhonge ruuru rwa mathaako maya na kumakinyithia kirathi kiaggiriru,
Nikio umuthi uyu turoona TV iria tuonaga ciongererete tabarira cia Kenya na kwambia kurekarekia cia uthungu-ini ona gutuika nocio nyingi. Nikugite na mututhuko wa mithaako ya bata muno kuuma gicigo gia bururi wa Nigeria, thinema ciao ciukaine ta nollywood movies.
Icio ingi ciothe gaturwa kanene ni cia mexico, ta Olividarte Jamas,she wolf,shades of Sin,La tormenta na ingi nyingi ni thinema iria gicigo kinene kiria tukoretwo tukionio bururi-ini uyu witu.
Ona gutuika tabarira ingi ta Tahidi high,Mother-in-Law,Churchill show,Vioja mahakamani,Mheshimiwa,Gag Battle nicioete ikinya na kwinyitukiria kirindi kiega hari ona mwanya mutigaru thiini wa guteithia aria mari kiwanja ini giki gia mithaako ya ngerekano.
Thirikari niirigite kuruta mwerekera kuri ceceni cia TV, ciongerere gicuunji gia tabarira cia Kenya nginya hari gicuunnji kia 40% ikinya riria ritari riragaciira ona kwa ndagiika ino.
Itua riiri no riteithie atabariri,andiki a mithaako ino oro hamwe na athaaki o enyewe nah aha hatiri nganja ati mawira nomongerereke. Tabariria imwe ni ikoragwo na uhoti wa kwandika andu matanyihiire 50 kwambia tabarira ya mbere nginya ya 13 iria ciendekaga ni ceceni ya TV. Tabarira ici ikumi na ithatu nicio ciukaine ta Season.
Atongoria aitu nimagiriirwo ni kuoya kamweke gaaka na mateithie athaaki a mathaako maya, na njira ino ni njira ingirehe mawira na yeherie andu eethi kuumana na mitego ya ukora, uhuthiri wa indu cia guthukia mwiri na ikurie unduire.
Nacio ceceni cia TV ciagiriiruo nigutuhe rugano turakuruhana naruo weega, handu ha tuone andu ta Alehandro,Paloma,pedro tuone rugano rwina Mwangi,Munyao,Karimi na ningi handu ha mabarathi tuone bunda,Ngombe cia sagana igucitie migogoteni,Matatu cia Murang’a na Nyeri.
Ona ungiona tabarira irakuonia handu hakuhi na kwanyu ri? Nu ungithuura kurumirira tabarira tai no?
Njuragia ngiyonera rii tabarira ya TV ina rugano rwa wendo hugururuini cia rui kuundu kuhande macani ta Gatanga, kana Rungu rwa miembe kuria Kambiti.kana irima-ini cia Kirinyaga na Nyandarua?
Sam Mutonya,
Producer,
Unclesamz productions House.
Wednesday, January 26, 2011
Reading an article from a magazine in my archives, I came across an interview with a lady who has been “training dogs to become canine detectives”.
From the article I fathomed that the veterinary department runs the field,
According to the trainer she trains dogs to “attack, sniff, search, track and identify” I realized trainers can handle pets in entertainment industry too.
Hollywood leads in animal characters in movie productions. Majority of pets excelling in theatre has been dogs. Dogs engage in a mime easily with human characters. In the comedy The Savages done by big shots in Hollywood. The dog features prominently in the comedy series.
From the number of wild dogs roaming in our streets and recently the Thika road dog that starved for days mourning the loss of its lifetime partner,Its time trainers incorporated the pets into our entertainment zone.
My brother Soja and I had a brown dog we nicknamed “Snowy” and inspiration from the cartoon classic “Tin Tin” apparently boys thought we had the “Coward dog” in the village because we used to play a lot with Snowy and gave him an occasional shower.my brother bought a brush with his pocket money!
Unfortunately a close relative poisoned Snowy.
The New constitution of Kenya allotted the county governments powers and functions in animal husbandry and veterinary services and local tourism.With bull-fighting camel riding, donkey riding, Girrafe fun,Bolt the Cheetah,the rare adoptions by animals among many other untold heroic acts by animals, it is time that those of us in the entertainment circles to incorporate pet talents.
Sam Mutonya,
TV Drama Director,


text:
WMDOC/Wikipedia leaflet/ki
Mũtaũro wa Gĩgĩkũyũ
Ndaũri ndaarĩria ya wikipedia nĩ kĩĩ?
Ta hũra mbica ya thĩ ng’ima ĩrĩa mũndũ o wothe ahetwo mweke wa kwamũkĩra maũgĩ mothe ma thĩ hatarĩ marĩhĩ. Ũcio nĩ guo wĩra ũrĩa tũraruta.
Wikipedia nĩ ndaũri ndaarĩria ya gũthomwo na kũrũngwo icũrĩ nĩ mũndũ o wothe.
Mũbango wa Kĩmabũrũri
Ndaũri ndaarĩria ya wikipedia yambĩrĩirie ĩ mũbango wa rũthiomi rwa Kĩngeretha Mũgaa 15, 2001. Mũbango wa rũthiomi rwa Kĩnjĩrĩmani ũkĩrũmĩrĩra, na thutha hanini thiomi ingĩ nyingĩ na cio ikĩrũmĩrĩra. Rĩu kwĩ na wĩra mũingĩ mũno ũrarutwo wa kuonania ũrĩa mũbango ũyũ ũrĩ wa kĩmabũrũri. O na gũtuĩka Kĩngeretha, kĩrĩa kĩ na icunjĩ cia mandĩko 700,000 nĩ kĩo ndaũri ndaarĩria ya wikipedia nene mũno, kwĩ na thiomi ingĩ nyingĩ gũkĩra 150, iria ciandĩkĩte icũnjĩ cia mandĩko nyingĩ gũkĩra mirioni ithatũ, imwe cia cio irĩ na icunjĩ nyingĩ cia mandĩko na iria ingĩ no hĩndĩ irambĩrĩria kwandĩka.
Gũtirĩ ũĩ maũndũ mothe no mũndũ o wothe nĩ arĩ ũndũ oĩ
Ndaũri ndaarĩria ya wikipedia yambĩrĩirio mũthingiinĩ wa wĩtĩkia atĩ hakuhĩ andũ othe a thĩ nĩ marĩ ũgĩ mũna mangĩgaĩra angĩ. Arũngi a icũrĩ a ndaũri ndaarĩria ya wikipedia nĩ a kuma mĩaka mũgwanja kinya mĩrongo mũgwanja na makĩria, arĩa mongagĩrĩra wa kĩenyũ wa kĩenyũ gũteithĩrĩria gũtua ndaũri ĩno mũbango wa gũthomithania wa ngwatanĩro ya andũ aingĩ gũkĩra mĩbango ĩngĩ yothe yanonwo thĩ ĩno. Twĩtĩkĩtie o mũndũ o wothe nĩ agĩrĩire gũthomithio, no ningĩ andũ othe nĩ marĩ ũndũ mangĩhota (na magĩrĩire) gũthomithia angĩ.
Andũ a ngwatanĩro ya ndaũri ndaarĩria ya wikipedia nĩ a?
Thĩiniĩ wa wikipedia, o mũndũ wothe no atunge kana agarũre gĩcunjĩ kĩa mandĩko hau hau, kuonania gũtirĩ gacunjĩ ka mandĩko ka mũndũ ũmwe. Handũ ha ũguo, makũmi kana magana ma andũ nĩ manyitanagĩra, magateithania o mũndũ na ũmenyo wake makandĩka na makarũnga mandĩko mao kinya makagĩra biũ. Maciaro nĩ “wĩra ũtathiraga” marutaga, ũrĩa ũithĩranaga na ũkarũngara o ũrĩa matukũ marathiĩ.
Andĩki no mahingũre ikũmbĩ mahũthĩrĩte rĩtwa rĩa mwene ikũmbĩ rĩu, hamwe na kiugo gĩa thiri gĩa kũingĩraga ikũmbĩ rĩu na kĩo, no to mũhaka meke ũguo. Wĩra mũingĩ wa wandĩki wa ndaũri ndaarĩria ũrutagwo nĩ andũ aingĩ matahingũrĩte makũmbĩ mao, aingĩ ao ehetũkĩri, rĩrĩa mona kaũndũ mangĩrũnga. Aingĩ ao maticokaga kwĩruta ho, na macũngĩrĩro magatuĩka amwe a erutĩri a ngwatanĩro ya Wikipedia. Mũrũgamo witũ wa tabarĩra itarĩ mũthutũkanio nĩ wongagĩrĩra andũ aingĩ a ihumo nyingĩ hinya wa kũrutithania wĩra na arĩa angĩ. Rĩrĩa kwagĩa ngarari, nĩ tũkoragwo na mĩbango itũ ya kũiguithania andũ kĩũrata.
“No ũrũnge ithangũ rĩĩrĩ icũrĩ o rĩu”
Mũthingi wa ũhootani wa ndaũri ndaarĩria ya Wikipedia nĩ ndabania horo ya mwanya ya kombiuta ĩtagwo “wiki”. Ndabania ĩno horo yakirwo nĩ Ward Cunningham mwaka wa 1995, na nĩ ĩhotithagia andũ gwaka kĩeya rũrendainĩ kĩ na mĩgariũrĩre, kĩrĩa andũ othe mahotithĩtio kũrũnga mathangũ ma kĩeya na ihenya hatarĩ thĩna, makĩhũthĩra ndera nendainĩ cia kombiuta ciao. Nĩ hũthũ. Nĩ ya mĩtũkĩ. Ĩtagwo wiki!
Wikiwiki – “mĩtũkĩ” na rũthiomi rwa Kĩhawaii
Rũthiomi rwa wiki, rũrĩa rwĩtagwo wikitext, rwĩ raithi kwandĩka gũkĩra HTML. Rwĩ raithi kũmenya, na mũndũ o wothe no erute kũrwandĩka thutha wa kahinda gatarĩ cĩhĩ. Kwa mũhiano, ũngĩenda ndemwa cia gũkomia, cihingĩre na tũhingũri na tũhinga ũhoro twĩrĩ; hũthĩra tũtatũ kũmatia mandĩko, na ũhingĩre kiugo na tũkwĩro twĩrĩ ([[]]) ũgĩgĩkĩra rũga rwa gũkinyitithania na kĩngĩ. Ndabania horo ĩrĩa ĩhũthĩragwo nĩ wikipedia ĩtagwo Mediawiki, na yakĩirwo mũthingiinĩ warĩ na muoroto wa mwanya wa kwandĩka ndaũri ndaarĩria. Ũmũthĩ ũyũ, Ndabania horo ya Mediawiki ĩtambagio na irũa rĩa wĩtĩkĩria rĩtagwo General Public License (GPL). Irũa rĩĩrĩ nĩ rĩhũthĩragwo nĩ wiki ingĩ nyingĩ, o na gũtuĩka Wikipedia nĩ yo wiki ĩrĩa nene mũno gũkĩra ingĩ ciothe.
Ingĩtuĩka mũwikipedia atĩa?
Nĩ raithi, ũndũ ũrĩa wagĩrĩire nĩ gwĩka no kũingĩra kĩeya gitũ rũrendainĩ na kwambĩrĩria kũrũnga icũrĩ. Twĩ na ma atĩ nĩ ũrĩcokaga kaingĩ kũrĩ kĩũndũ gĩkĩ gitũ kĩrĩa kĩrakũra na mĩtũkĩ mũno gũkĩra iũndũ ingĩ ciothe Magomanoinĩ ma Nenda cia Kombiuta.
Marũa ma wĩyathi ma GNU Mandĩko mothe mandĩkĩre ndaũri ndaarĩria ya Wikipedia makoragwo me rungu rwa Marũa ma wĩyathi ma GNU. Ũũ nĩ kuga nĩ marĩ wĩyathi wa kũhũthĩrwo, wĩyathi wa kũrũngwo icũrĩ, wĩyathi wa kũrutwo kĩĩruru, na wĩyathi wa gũtambio, no makorwo maathĩkĩire mĩgiro ya Marũa ma GNU ma wĩtĩkĩria.
Mĩbango ĩnyitanĩte na Wikipedia
O ũrĩa Wikipedia yakũraga, mĩbango ĩnyitanĩte na yo nĩ yambĩrĩirio ya gũteithĩrĩria mandĩko thĩiniĩ wa Wikipedia. Mĩbango mĩingĩ ya yo nĩ yagĩire mĩoyo ya yo mĩene, o na gũtuĩka yothe nĩ icunjĩ cia ngwatanĩro ya Wikipedia, na icunjĩ icio nĩ iteithanagia hĩndĩ ciothe. Mĩbango ya ngwatanĩro ĩno nĩ ta:
Wiki ndaũri mũbango wĩ wĩyathi wa ndaũri ya thiomi nyingĩ http://wiktionary.org
Wiki mabuku mũbango wa gũkũria mandĩko ma gũthomithania na mo http://wikibooks.org
Wiki manoigwo mũbango wĩ wĩyathi wa marĩa manoigwo http://wikiquote.org
Wiki kĩhumo mũbango wa raimbararĩ ya kĩhumo kĩa mandĩko http://www.wikisource.org
Wiki ũhoro mũbango wa wandĩki wa ũhoro wa ngwatanĩro http://wikinews.org
Wikimedia mĩtambo ya mũingĩ ikũmbĩ rĩa ciĩruru na indo ingĩ cia kuonwo cia ũtambia wa ũhoro rungu rwa marũa ma wĩtĩkĩria ma tũhũ http://wikimedia.org
Thingira wa Wikimedia
Thingira wa Wikimedia, ũrĩa wĩ Florida, USA, nĩ guo kĩhumo kĩa mathingira mothe marĩa manyitanĩte na Wikimedia. Nĩ kĩũngano gĩtarĩ gĩa gũciarithia mũthithũ kĩrĩa gĩkoragwo na muoroto wa kũhe mũndũ o wothe thĩiniĩ wa thĩ ũgĩ o wothe hatarĩ irĩhi. Wikimedia nĩ yo ĩheanaga ndabania nyũmũ na ĩkaruta marĩhi ma mĩtambo ya gukuua ũhoro na ma mĩciĩ ya cieya cia rũrenda. Mwaka wa 2005, Wikimedia yarĩ ĩmwe ya cieya 50 rũrendainĩ iria ciarĩ ngumo nene Magomanoinĩ ma Nenda cia Kombiuta.
Ingĩteithĩrĩria atĩa?
Thingira wa Wikimedia wĩhokaga mĩhothi kuma kũrĩ mũingĩ ya gũkũria mĩbango ya guo ya wiki. Ũngĩkorwo no wende gũteithĩrĩria Wikimedia na mĩbango ĩyo ĩngĩ yothe ya Wikimedia ĩkũre na ĩthiĩ na mbere wega, no ũhothere rũrendainĩ na PayPal kana MoneyBookers. Ikũmbĩ ritũ rĩa mũthithũ rĩtagwo donations@wikipedia.org. PayPal nĩ yamũkagĩra mũhothi wa rita rĩmwe, wa o mweri, na wa o mwaka. Ũngĩenda kũmenya maingĩ, rora ithangũ ritũ rĩa mĩhothi haha: http://wikimediafoundation.org/wiki/Fundraising.
Tũma mũhothi na bothita
O na no ũtũme mũhothi kũgereria bothita na marũa-ma-kahora kũrĩ wabici nene ya Wikimedia na ithandũkũ rĩĩrĩ:
Wikimedia Foundation Inc.
200 2nd Ave South, #358
St. Petersburg, FL 33701-4413
Ũgĩtũma mũhothi kuma bũrũri wĩ nja ya United States, wenda no ũtũme na International Money Order kana ceki ĩrĩa ĩngĩtĩkĩrwo nĩ bengi cia United States, nĩ guo twĩtheme marĩhi tũkĩnengerwo mũhothi ũcio. Wenda, ndũgatũme mbeca baribari na bothita.


text:
Mbunge cia kaunti iria ithondekete mbunge cia muingi kana People’s Assemblies riu ciahota gwikora haceke. Kinuthia wa Mwangi uria hau kabere wari muikariri giti wa kamiti ya ituika ria wathani niyo Transitional Authority augite niarathagania kwambika cira igoti-ini ikaru ria Supreme akiuga ati mbunge icio ni ithiite mugaru wa watho na guthondeka mbunge icio, iria iratugiria kwihitithio kwa Raila Odinga ta mutongoria wa bururi.
Kinuthia wa Mwangi uria ni wakiri na kwa ihinda riri ni mutari wa thirikari cia County maunduini matiganite ningi niatariirie ati ciraini ucio ni ekuria igoti riu kubunja mbunge icio tondu ni icoketie mahinya macio kuri muingi.


text:
KENYATTA AARĨ Ũ? (Gĩcunjĩ gĩa kerĩ)
Mũrata wakwa Mũthomi Mũgĩ,
Gĩcunjĩ-inĩ kĩa mbere gĩa icokia rĩa kĩũria gĩkĩ nĩtũragwetire manyinyi makoniĩ mawoni ma mũtiga-irĩ Jomo Kenyatta, o tũkĩgeria kũmũmenya wega ta mũtongoria wa rũrĩrĩ na kĩhumo kĩa ũtongoria wake. Rĩu haha reke tuigue mangĩ aririe wĩthĩ-inĩ wake makoniĩ bũrũri na rũrĩrĩ..
Thĩiniĩ wa iruta rĩa mweri wa Gĩthathanwa, 1928 (November), manja ya mbere namba mũgwanja, ndũmĩrĩri ya Mũthondeki wa Mũiguithania, Jomo Kenyatta akĩarĩria athomi na makĩria rũrĩrĩ rwa Agĩkũyũ amerire atĩrĩ:
NĨTŨNYITANEI TŨTEKŨRARANIA TWĨKĨRE BŨRŨRI NA RŨRĨRĨ IGWETA
‘…Inyuĩ mwĩ comba inĩ! Rorai muone ũrĩa comba wĩtiganĩrĩte na magakumia rũrĩrĩ rwao na makarũmia mawatho na mĩtugo ya rũrĩrĩ rwao. Na inyuĩ mwĩtiganĩre na mũrũmie mawatho na mĩtugo ya rũrĩrĩ rwanyu rwa Gĩkũyũ. Wee Mũgĩkũyũ! Tira maitho wone ũrĩa ndũrĩrĩ iria ina hinya na ina ngumo nene, wone ũrĩa matũgĩrĩtie atumia na airĩtu ao na makamekĩrĩra mĩkaana. Nawe cokereria tuongia twaku, tiga kwenda kũrekia waku ta kĩere kĩa njĩra-inĩ, ndukae kwĩmenithia ũkiugaga atĩ no itherũ. Inyuĩ tũhĩĩ twa Mũmbi! Rorai muone ũrĩa ndũrĩrĩ iria ina hinya irathomithia ciana ciao. Na inyuĩ mũcokererie twanyu twa Gĩkũyũ mũtũrorie na gĩthomo-inĩ twa gũgathegea mwaki wa rũrĩrĩ rwa Gĩkũyũ rĩrĩa ithuĩ twĩ gĩthuma-inĩ. Wee Irigithathi na Itiema rĩa mũgĩkũyũ! Rũthĩrĩria wone comba ũrĩa ũkwenda kwĩgerekania naguo, wone ũrĩa maiguanĩire me ndundu ĩmwe, kaihwa na gocũkũrũ nawe ucoke wĩ ũũmbe kĩũmbwa kĩmwe wĩcokanĩrĩrie ũmenye atĩ wĩ mũhurũnjũko ndũrĩ ũndũ kana wĩra ũgaithĩria tiga no gũtuta. Wĩrurumie wone atĩ gũthekio ti kwendwo, wone atĩ mũkũmenana na mũrũ wa nyũkwa na kamũira ka mũtetanĩtie-rĩ, mũkũmunywo mbutu cia maitho, nĩ mũgendi amurĩ, njũkĩ kĩrimũ ĩkimanagĩrio na maana mayo.
‘Inyuĩ arĩa mũkũruta mawĩra ma comba mũgĩikaranagia na ndũrĩrĩ ingĩ! Ririkanai atĩ Gĩkũyũ nĩruo rũrĩrĩ rwanyu na nĩruo mwaheirwo nĩ Ngai, mũtuĩke aruo kinya mĩndĩ na mĩndĩ na nĩ wĩra wanyu kũgwetiithagia rũrĩrĩ rwanyu na ngumo njega mawĩra-inĩ marĩa mũkũruta. No menyai mũkahenererio nĩ mĩago kana ikeni itarĩ cia gũikara itũme mũtirike gateri ga Gĩkũyũ. Thomai Wahibiranio 11:24-25, muone ũrĩa Musa aregire gwĩtwo mwana wa Farao nĩ ũndũ wa kwenda kũhonokia rũrĩrĩ rwake. Na inyuĩ mũmenye atĩ rũrĩrĩ rwa Gĩkũyũ noruo rwitũ na nĩ wĩra witũ ithuothe kũrũgocithia thĩiniĩ wa ndũrĩrĩ iria ingĩ na kũgeragia gũtarana ithuĩ ene.
‘Inyuĩ mũrĩkĩtie kũgĩa na ũũgĩ! Ũkĩrai mũtaare andũ a rũrĩrĩ rũrũ rwitũ rwa Gĩkũyũ rũũhĩge, tigai kwenda ũgĩ wanyu ũrĩre thĩ ta mĩrio ya ngĩa, tigai kũgĩa na kĩnyiria. Ĩkai ota ũguo Musa ekire ona atĩ andũ a rũrĩrĩ rwake nĩmaratandiũrwo nĩ kwaga wa kũmatongoria’
Njoherai ndakorwo hĩtĩtie
Nĩ mũruti wĩra wanyu
J. Kenyatta (mwandiki wa Mũigwithania)
Maũndũ macio mothe marĩtio haũ ka igũrũ nĩ mũtigairĩ ona marĩ ma hĩndĩ hĩtũku, ona ũmũthĩ no tuone wagĩrĩru wamo harĩ mĩthiĩre na mĩikarĩre iitũ. Kenyatta arĩ na ngoro ya kwenda rũrĩrĩ rũiguane na nĩ onete kabere atĩ ita rĩtarĩ ndundu rĩhũragwo na njũgũma ĩmwe. Agĩcoka gũkinya kwaramia meciria kũrĩ bũrũri wothe wa Kenya ũnyitane, mbeũ yarĩ hande kuma o rũrĩrĩ-inĩ rwa Gikũyũ.
Matukũinĩ maya andũ a Gĩkũyũ mahurunjũkĩte thĩ yothe. No nyende kũririkania mũgĩkũyũ o wothe atĩ ona wakorwo wĩkũ kana wĩkũ nĩwagĩrĩirwo nĩ kũririkana kĩhumo gĩaku. Ona weĩta Mukenya wĩna kũu nja wacoka mũciĩ ũkĩendaga na ũtekwenda ũgetwo mũgĩkũyũ. Andũ arĩa me nja ya bũrũri nĩmakenaga mũno rĩrĩa bũrũri wa Kenya wĩna igweta kana ũhotani, ta mathako-inĩ ma mahenya, Hĩndĩ ĩyo nĩtwĩtĩyaga tũkiuga tũrĩ aKenya, no twacuka ndege, tũgatiga gũtwĩka a Kenya tũgatwĩka Agĩkũyũ na ĩkamba, na Njaruo. Hau hatirĩ mahĩtia tondũ gũtirĩ woririe Ngai aciarwo kũrĩa aciarirwo. Kĩndũ kĩrĩa kĩũru nĩ rĩrĩa mũndũ angĩtũmĩra ũ-rũrĩrĩ rwake ta njũgũma ya kũhotomia kĩhoto na kũhatĩrĩria arĩa angĩ.
We Mũgĩkũyũ! Rũmia ndĩra ciaku, ota ũrĩa nũgũ ĩraga mwana wayo ĩkĩmũkiritithagia rũnyanjarainĩ-rĩ, noguo ngũkwĩra atĩrĩ: Tũkia nyũkwa tũkia thoguo, tũkia ndĩra cianyu.


text: Maobitha akuhitana na ungumania a EACC nimaikitie ngono munini wa Ocs wa Kiembeni John Shikondi thutha wake kwirikana niaretitie ihaki ria muigana wa ngiri 8 niguo arekererie mwikuirwo. Maobithaa aya marakuniirwo ni muikari umwe wa Mtopanga agiteta gwitio ihaki ria muigana wa ngiri 10 . Kwirikanite ati aikirio ngono ari billionaires club kiembeni thutha wa kwamukira ngiri 8. Munene wa ruhonge rwa kurua na ungumania mwena wa Mombasa Ali Salat niekirite ndeto ino mukonde akiuga ati Shikondi aretitie ihaki ria ngiri 40 na thutha wa guthogorana aretikira kwamukira ihaki ria ngiri 10.


text:
Ndundu ya athuri a Kalenjin kuregana na guthamio gwa kaburi ga Sachangwan
Ndundu ya athuri a Kalenjin ruhonge rwa Naikuru nimareganite na riendikithia ria guthamio gwa kaburi ka muingi ga Sachang’wan karia gathikirwo andu aria mahiire kuumana na mutino wa mwaki mwaka wa 2009. Aikari a gicigo giki makoretwo makienda kaburi gaka guthamio hakuhi na barabara ya Salgaa makiuga nigacungiriirie kuhanika kwa mitino miingi.
The post Ndundu ya athuri a Kalenjin kuregana na guthamio gwa kaburi ga Sachangwan appeared first on Mediamax Network Limited....
Published By: k24tv. - Wednesday, 10 January
- Older News
- ”We Will Not Meet Uhuru, Let Him Sort Mess With Raila”- Rebel Kalenjin MPs Tell DP Ruto kenya-today (Yesterday) - DP Ruto begged four Kalenjin MPs to join 50 others in meeting with President Uhuru at Statehouse Nairobi however the four MPs fired back saying they had pressing matters to...
- Ndundu ya athuuri kuuria Lee Kinyanjui na Jackson Mandago magacirithie thayu k24tv. (Yesterday) - Ndundu ya athuuri kuuma kaunti ya Nakuru nimoritie ngavana wa kaunti ino Lee Kinyanjui na ngavana wa Uasin Gishu Jackson Mandago maunanire njung’wa na kunina njukaniriro gatagati-ini kao. Athuri aya...


text:
Arĩmi a Inoorero Makĩruta Wĩra
Arĩmi a Inoorero magĩthondeka mborera Mũtũngũrũ
Arĩmi a Inoorero rĩa Ũtuĩria wa Ũrĩmi wa Gũtũũrithia (IRŨŨGA) thĩiniĩ wa Mũtũngũrũ nĩ mareharĩria kĩmerainĩ gĩkĩ kĩa mahanda.
Jacinta Wangũi Kĩgĩo, mũrutani wa ũrĩmi wa Inoorero rĩa Ũtuĩria wa Ũrĩmi wa Gũtũũrithia, nĩ akoretwo agĩthomithia arĩmi aya mĩtugo ĩngĩtũũrĩka ya ũtabania wa ũnoru wa tĩri hamwe na njĩra njega cia gũthondeka thumu wa mborera.
Mweriinĩ ũyũ wa Muoria Nyoni arĩmi nĩ mokĩte gũthoma kwa ũingĩ magĩĩtĩka rĩtana rĩa kombũkia-ũhoro karĩa kambĩtwo mũingĩinĩ kũndũ na kũndũ gakĩanĩrĩra wambĩrĩria wa mathomo ma ũrĩmi wa gũtũũrithia mbere wa mahanda ma kĩmera kĩa mwere kĩa mwaka wa 2010.
Kĩmera kĩa mwere gĩkoragwo gĩ gĩa kuma mweri wa Kĩhu Kerĩ kinya mweri wa Gatumu.
Thutha wa gũthomithio gũthondeka thumu wa mborera hamwe na mawara mangĩ ma ũrĩmi wa gũtũũrithia marĩ ikundiinĩ, arĩmi macokaga makarutithia mawara macio wĩra mĩgũndainĩ yao ene. Nĩ methondekagĩra thumu wao wa mborera na makahaarĩria mĩgũnda yao mbere wa kũhanda makĩhũthĩra mawara macio mathomithĩtio.
Jacinta Wangũi Kĩgĩo (mũthiainĩ wa ũrĩo, haha rũgongo), akĩonania ũrĩa thumu wa mborera ũthondekagwo mũgũndainĩ wa mũrĩmi ũmwe wa Inoorero itũũrainĩ rĩa Mũtũngũrũ, Kenya. Mbica ĩno ĩ haha mũhuro na yo ĩronania arĩmi a Inoorero a Mũtũngũrũ maarĩte indo ciao njerũ cia ũrĩmi. Maroiga mũrĩmi arĩmaga na mũro! Indo ici cia ũrĩmi, iria ciaheanirwo nĩ Mũng'eng'ano wa ũrĩmi wa Gũtũũrithia, nĩ ciagayanirwo nĩ ikundi mũgwanja cia arĩmi kuma 5 kinya 12 arĩa makuhanĩrĩirie mĩciĩinĩ.
Arĩmi a Inoorero Mũtũngũrũ, makĩonania indo ciao njeru cia kũrĩma - Mũrĩmi arĩmaga na mũro!


text:
Kamaanja Kũruta Mbũri cia Kĩama 1
Rĩu mũrata wakwa mũthomi mũgĩ ta reke tũcokerere ndeto cia mũndũ ũgũĩtwo Kamaanja. Nĩtwatigĩrĩire e kũũrĩa kwa Wangũ agĩthũkũma. No atanoimagara nĩ akĩambĩte kũhingia maũndũ make ta Mũgĩkũyũ karĩng’a. Agakĩgũrana na akagĩa na mũciĩ. Nĩkĩo..
Thutha wa maũndũ macio Kamaanja nĩakĩonire arĩ wega arute mbũri ya kĩama. Nĩ aikaraga agĩikagĩrio tũmĩario nĩ athuri rĩrĩa macemania. Na tondũ mũndũ mũgĩ ndarĩ mĩhere ya ũhoro, we Kamaanja nĩaakĩrandũrire na akĩrokera Ndũng’u wa Ndathi ũrĩa wakoragwo e mũtabania wa mbũri cia kĩama. Agĩthiĩte kũhoya kĩrĩra nĩgetha ndakahĩngĩcanie igongona rĩu hingo ya kũruta mbũri yake. Nĩkũngĩkorwo arĩ thahu gũthahia igongona o rĩothe hingo ĩrĩa rĩkũrutwo. Na nĩkĩo igongona rĩkĩrĩ o arĩa mehokeirwo gũtabania na gũtwarithia wega matekũbacia tondũ wanaruona anarũmenya. Nao arĩa anyinyi magathomera ho o ũndũ ũmwe na kũhingia matuĩro ma kĩama.
Kamaanja nĩagĩthiire kinya Memburĩ hakũhĩ na Ruirũ na agĩthogora mbũri igĩrĩ ciĩ na kĩene, na igĩtĩkĩrĩka nĩ athuri. Kĩama gĩtirutagwo mbũri mũgocho kana mũndutha. Nonginyagia mũruti wa kĩama agathũrima rũru rwake , akorũo naruo, na akaamũra ĩrĩa noru ĩgatuĩka ya igongona.
Mbũri cia kĩama ti cia kũrĩo kinya andũ mahũne kana maikie matatha, nĩ cia mambura na mambura nĩ njũno. Mbũri cia kĩama itikorokagĩrwo kana igatharwo. Arĩa marĩ a kĩama makoragwo mekindĩrĩte na makagacĩra. Nĩkĩo kĩama gĩtirutagwo nĩ o ũrĩa woima nakũu rũru atĩ tondũ ena mbũri. Nonginyagia mĩthiĩre yake na mĩtugo yake ĩgetĩkĩrĩka nĩ arĩa marĩ a kĩama. Angĩoneka ndagimarĩte wega no ambe atigithio kũruta kĩama na abarangwo o ũndũ ũmwe na gũtaarwo kinya agacĩre. No angĩ tondũ wa kwaga kinyi na mĩthiĩre ya ũruti wa kĩama maamũkagĩra o ũrĩa woka ena mbũri ĩngĩrĩo. Ũcio wahota gũtuĩka tarĩ ũkoroku.
We Kamaanja nĩagĩtĩkĩrĩkĩte wega nĩ riika ona athuri, na mbũri ciake nĩciokĩtwo mũno. Mbũri ciake ciarĩagĩrwo harĩa mũgumo-inĩ wa Mũkoma. Athuri nĩmakĩrokete o gatene tondũ ahũngi ũhoro nĩ aingĩ na nĩmagĩtambĩtie ndeto atĩ Kamaanja nĩ arutaga kĩama. Athuri a matathi magĩũkĩte magĩtuaga mĩcii na maigoya makwĩhura thithino na maguta ma nyama mangĩrĩa, makĩrĩkia gwithiririma tondũ gũtirĩ ũthũire kũrĩa na ehake, tiga nĩ ĩkĩhinja.
Na tondũ gĩthĩnjĩro gĩtiagaga hũngũ ĩkũrera ho, ona mbũri-inĩ cia kĩama hatiagaga ihĩĩ cia gũtũmwo, na athuri angĩ ihũngũiyo matarĩ a kĩama na matarĩ ona mbũri marutĩte, no mareraga ho ta rũĩgĩ na nĩmakuagwo tha na makaheo ngingo na mĩtari magaĩre ihĩĩ na ciana na makarĩra ho. Acio rĩngĩ nĩmetagwo njũna ndara na kũngĩ magetwo tũmarĩtwa tũngĩ tũtarĩ twa gĩtĩyo. Athuri a matathi makoragwo marĩ a kũhoywo kĩrĩra na nĩmarũngaga arĩa anyinyi mũrũtĩre-inĩ wa kĩama na mũthiĩre wa igongona. Nĩmataaraga athĩnjĩ mũrutanĩrie wa mbũri tondũ mbũri ya kĩama ndĩthĩnjagwo ta ya mbucĩrĩ. Ĩrutanagio o nyama na rĩtwa rĩayo na mũgaĩre wayo.....
Thoma rũciũ rũngĩ ngũhe ndeto…


text:
Ũrĩmi wa Gũtũũrithia
Ũrĩmi wa Gũtũũrithia wa Mũng'eng'ano wa Ũrĩmi wa Gũtũũrithia nĩ mũtaratara wa ũrĩmi wa ciĩganwa wa gũtũũria mĩthithũ ũrĩa ũnyitithanagia ũtabania wa ũnoria wa tĩri hamwe na mĩrĩmĩre mĩega na ũkũria wa irio na ũtabarĩri hamwe na wonjoria wa cio nĩ guo wambatĩrie ũbooco na matũũrĩro ma arĩmi anyinyi.
Mũng'eng'ano wa Ũrĩmi wa Gũtũũrithia wĩtĩkĩtie atĩ no mũhaka makinya ma ũgitĩrĩ maharĩrio nĩ guo arĩmi anyinyi mamenyithagio maũndũ mothe marĩa mangĩmahotithia gũkũria morĩmi mao hamwe na gwĩkũria o ene. Nĩ guo ũndũ ũyũ ũhoteke wega biũ, maũndũ macio no mũhaka matambagĩrio arĩmi na thiomi ciao cia kĩndũire, iria arĩmi acio maaragia.
Ũhũthĩri wa thiomi iria ciagĩrĩire nĩ guo ũkoretwo na nditi nene harĩ ngwatanĩro cia ũkũria mabũrũriinĩ marĩa marakũra. Gwĩthema nditi ici na ingĩ nyingĩ ta cio, Mũng'eng'ano wa Ũrĩmi wa Gũtũũrithia ũhũthĩraga thiomi cia Kenya cia kĩndũire mĩtabarĩrainĩ ya guo ya ũtuĩria wa ũrĩmi hamwe na mathomo ma ũrĩmi na ũtambia wa guo.


text:
Atongoria a NASA kumburithio ni nyanake Meru
Atongoria a ngwataniro ya NASA matinahota kwariria muingi thitinji-ini ya bathi ya Meru town thutha wa nyanake kuhinga barabara. Raila Odinga na Kalonzo Musyoka marathiite kuu Meru, kuuria muingi ukamanyita mbaru githurano-ini kinene turorete, Kuria marahotire kwariria muingi, nimarokiriire thirikari ya Jubilee makiuga niitiganiirie  a-kenya, na ibatie kuinuka, makiuga muoroto wao ni gukanyihia ngarama ya muturire hari muingi wa bururi.Kungi nakuo Kalonzo niaroritie andu a wendi mwega manyitanire niguo guteitheriria andu aria magumiirwo na ngaragu kundu ngurani bururi-ini.

The post Atongoria a NASA kumburithio ni nyanake Meru appeared first on Mediamax Network Limited.
This post was syndicated from Mediamax Network Limited. Click here to read the full text on the original website.
Follow us on twitter @TodayKenya
Also, Like us on facebook


text:
|
|9 Views
Aikari a ituura ria Empakasi mwena wa Kitengela nimaraikara na hahu iguru ria miruthi iria ikoretwo igitharikira mahiu mao kwa ihinda ria ciumia igiri riu. Ihinda-ini rir...
Read more
|
|6 Views
Mutabania wa mihang’o ya thirikari Gicua- ini Nelson Marwa niathanite aciari othe aria mataratwara ciana ciao thukuru maikio ngono. Marwa utongoria wake ndugwitikiria cia...
Read more
|
|8 Views
Nikugite na ndugamano gatagati ka ndundu ya athuri a Gikuyu na aikari a Maragua kaunti-ini ya Murang’a igii mugunda wa muingi uria ni wa ika 20 na uria urongoreiri...
Read more
|
|17 Views
Mwiri wa mundurume uria woragirwo ni arangiri atano mwena wa Nyali kaunti-ini ya Mombatha niuthamirio nginya Nairobi mbere ya mathiko make maria magatabanio jumatatu yuki...
Read more
|
|2 Views
Aikari a Maralal kaunti-ini ya Samburu nimokiriire maabithaa a ugitiri mwena ucio, makiuga nimanyitite itemi inene hari uhaguku wa ugitiri ,uria ukoretwo ugumiire mwena u...
Read more
|
|7 Views
Ikereka-ini ria 14 ria ngoga cia SOYA mutengeri Samuel Muchai na uria uri na waathe niwe muthaki mwega makiria wa mwaka wa 2017. Athaki angi ni hamwe na Hellen Obiri, Co...
Read more
|
|8 Views
Urihi wa igoti ninginya kuri mundu o wothe kana kambuni , uyu ni uge wa munini wa mutongoria wa bururi Wiliam Ruto akiaria hwai wa ira igongona-ini ria gutuga athaki mati...
Read more
|
|30 Views
Oriri gacunje kanene ka mbeu njithi guku bururi-ini marakaya ni wagi wa mawira, ti andu aingi mamenyete thiri ya haria mangionjorithia kuhitukira makiria kuhitukira techn...
Read more


text:
Dick Morris: Mũtaarani kana Mũrahuhũ?
Dick Morris, mũrahuhũ wa ũteti wa mĩthiainĩ ya rũhonge rwa ũrĩo USA, na ũrĩa tene warĩ mũtaari wa President Clinton, nĩ araguũrĩirio kĩrĩndĩ gĩa Kenya ira mweri 13 Kanyua Hũngũ, 2007 ta mũtaari wa Raila Odinga.
Dick Morris andĩkĩte ibukuinĩ rĩake rĩa 1997 rĩtagwo Behind the Oval Office, atĩ rĩmwe thutha wa gũcokanĩria na President Clinton wabiciinĩ ya wathani, Clinton nĩ aharĩirie ngundi ya kĩmanyoko amũgũthe no ĩkĩnyitĩrwo igũrũ nĩ mũtumia wake, Hillary Clinton. Hihinya haha wĩthomere ũhoro ũcio.
Dick Morris na Sherry Rowlands
Dick Morris oimire wĩra wa gũtaara President Clinton 1996, thutha wa kwandĩkwo ngathĩtiinĩ ĩmwe ya Washington, D.C., atĩ arĩ thiriti na mũmaraya wĩtagwo Sherry Rowlands. Gwatuĩkire Dick Morris rĩmwe nĩ arekereirie Sherry Rowlands athikĩrĩrie mĩario yao na President Clinton ya thimũ. Hihinya haha ũthome maingĩ megiĩ ũhoro ũyũ hamwe na mangĩ ma ũra thoni marĩa kĩhũngĩro gĩkĩ gĩtangĩandĩka.
Sherry Rawlands oigĩte atĩ nĩ we warutithirie Dick Morris wĩrainĩ wa gũtaara President Clinton thutha wa gũtharia nake na kũmumbũra, o rĩrĩa arĩ na mũtumia wa mbũri.
Dick Morris na ũthũrimithia
Dick Morris nĩ arutaga wĩra wa gũthũrimithia (pollster), wĩra ta ũrĩa rĩu ũrutagwo nĩ Steadman, Kenya. Nĩ we mwene gĩtĩ wa Vote.com, na nĩ akoragwo e mwandĩki wa magathĩti ma ũteti wa rũhonge rwa ũrĩo, mũteereti TVinĩ cia ũteti wa rũhonge rwa ũrĩo ta Foxnews, mwandĩki wa mabuku ma ũteti wa rũhonge rwa ũrĩo, na mũtaari wa ateti a rũhonge rwa ũrĩo, USA na mabũrũri mangĩ. Hihinya haha na haha na haha na haha ũthome ũhoro wa mawĩra na ũtũũro wake.
Dick Morris na ũteti wa Gũthimĩra Koine Ithatũ (Political Triangulation)
Dick Morris nĩ we wataarire President Clinton gĩthuranoinĩ kĩa USA kĩa mwaka wa 1996 oye ũteti wa Republicans aũtue ta wĩ wake, na ahane ta arĩ we mũkĩama kĩu kĩa Republican gũkĩra ene kĩo, ũteti ũrĩa ũĩkaine ta ũteti wa gũthimĩra koine ithatũ (political triangulation).
Ũteti ũyũ no guo wahũthĩrirwo mwaka wa 2000 nĩ President Njonji Gathaka, ũrĩa etire Compassionate Conservative, kana ũtirĩrĩri wa mĩtugo ya gĩtene wĩkũriainĩ wa kĩrĩu.
Ũteti wa ũtirĩrĩri wa mĩtugo ya gĩtene wĩkũriainĩ wa kĩrĩu
ũteti wa ũtirĩrĩri wa mĩtugo ya gĩtene wĩkũriainĩ wa kĩrĩu nĩ guo waimithirie andũ aingĩ athĩni a USA ũteithio wa thirikari, nĩ ũndũ wa gwĩtĩkia atĩ athĩni mathĩnaga nĩ ũndũ wa mehia mao, na magĩrĩire marute wĩra handũ ha gũteithio tũhũ.
Dick Morris Mũrehithia wa Ngũĩ Ukraine
Dick Morris nĩ we warehithirie ngũĩ ĩrĩa yanyitanĩte na Ituĩka rĩa Macungwa (Orange Revolution) bũrũriinĩ wa Ukraine mwaka wa 2004. Nĩ we warĩ mũtaari wa Yushchenko, ũrĩa wahotanire gĩthuranoinĩ gĩa 2004 kĩa ũtongoria wa Ukraine thutha wa ngũĩ nene.
Gĩthuranoinĩ kĩu, Dick Morris ataarire Yushchenko ekithie ũthũrimithia wa andũ marĩkia gũikia mĩtĩ o ũguo nĩ guo ahote gũthugunda mateta ma mũingĩ atĩ mĩtĩ nĩ yaiywo, Yushchenko angĩhotwo gĩthuranoinĩ.
Thutha wa mĩtĩ ya ithũrima kwaga kũiganana na mĩtĩ ĩrĩa yaikirio, ithugunda rĩu rĩa Dick Morris nĩ rĩo rĩarehire mateta na rung’athio rwa mũingĩ, na President wa Ukraine wa hĩndĩ ĩyo ũrĩa warĩkagia wĩra, Leonid Kuchma, agĩtĩkĩra gũthuranwo rĩngĩ na Viktor Yanukovych, ũria wanyitagwo mbaru nĩ thirikari na warĩ Prime Minister hĩndĩ ĩyo akĩhootwo gĩthuranoinĩ kĩu gĩa kerĩ.
Ũhotani ũyũ wa Yushchenko, ũrĩa wateithĩrĩirio nĩ Dick Morris, nĩ guo ũĩkaine ta Orange Revolution ya Ukraine ya mwaka wa 2004.
Ũndũ wa magegania nĩ atĩ Ituĩka rĩa Macungwa (Orange Revolution) bũrũriinĩ wa Ukraine rĩarĩ mweri 21 Kanyua Hũngũ, 2004, mwaka ũmwe kererere mbere ya ũikia mĩtĩ ya Icokia rĩa Mũingĩ Kenya mweri 21 Kanyua Hũngũ, 2005.
Kĩhũngĩro gĩkĩ kĩa Maitũ nĩ Ma Itũ nĩ kĩandĩkire ũhoro ũcio, ũrĩa gĩtũire gĩtĩkĩtie kinya ũmũthĩ atĩ ndwarĩ wa kĩmũnyaka warĩ mũbange. Hihinya haha ũthome mandĩko macio.
Hihi Dick Morris nĩ hĩndĩ arambĩrĩirie gũtaara Raila Odinga kana atũire amũtaaraga kuma ũikia wa mĩtĩ ya Icokia rĩa mũingĩ Kenya mwaka wa 2005?
Dick Morris nĩ ateithĩrĩirie kĩama kĩa United Kingdom Independent Party gĩthuranoinĩ kĩa nyũmba ya mawatho (mbunge). Kĩama kĩu gĩtetagĩra wĩruti wa Britain kuma ngwatanĩroinĩ ya European Union, na kĩahootire itĩ 12 harĩ 78 cia Britain. Dick Morris ningĩ nĩ arĩ mũtaarani gĩthuranoinĩ kĩa Mexico kĩrĩa kĩahotithirie López Obrador na njĩra ya maheni ma kũmũcambia na kũmũhananithia na akomunithiti. Wĩthomere maũndũ maya haha.
Maheni ma Dick Morris Megiĩ Senator Hillary Clinton
Thoma ũhoro wa maheni na ungumania wa Dick Morris wa gũcambia Senator Hillary Clinton nĩ guo ndakahotane gĩthurano kĩa President kĩa USA gĩa 2008. Mandĩko o maya nĩ monanĩtie atĩ Dick Morris nĩ arahoya kuma $25 kinya $100 o mũndũ kana makĩria athondeke thenema ya gũcambithia Senator Clinton, thenema ya maheni ta ma Swift Boat Veterans, marĩa magiririe Senator John Kerry ahoote President Njonji Gathaka gĩthuranoinĩ kĩa USA kĩa mwaka wa 2004.
Mwagairĩ ta Dick Morris Areka Atĩa Kenya?
O na gũtuĩka o mũteti o wothe bũrũriinĩ witũ e na wĩyathi wa gwetha mũmũtaari wa kwĩyendera, mwagairĩ ta Dick Morris ndagĩrĩirwo nĩ kũrehwo bũrũriinĩ witũ aingĩrĩre ũteti ta ũrĩa ekaga USA.
Ũteti wa Dick Morris nĩ wa gĩcambanio na no ũrehe ngũĩ bũrũriinĩ mwĩthĩ, ta bũrũri witũ wa Kenya. Kĩhũngĩro kĩa Maitũ nĩ Ma Itũ, nĩ kĩrĩga kwandĩka ũhoro wa Mĩkũma Rũkũ ya tene na ya kĩrĩu, na kũroneka ta ũkũna rũkũ wa kĩrĩu ũkĩrĩte njano, angĩkorwo mĩkũna rũkũ ĩrĩgĩragwo USA gũteithĩrĩria ithurano na kũrehe ũteti wa kũgayũkania na kũrehe ngũĩ bũrũriinĩ. Hihinya haha ũthome ũhoro ũcio twandĩkĩte wa Mikũna Rũkũ.
Mũtigetĩkĩrie ũteti wa mĩthiainĩ ya rũhonge rwa ũrĩo ya USA, ũrĩa ũtharĩkĩire mabũrũri maingĩ na mbaara nĩ ũkorokeri wa ũtonga wa mo, ta wa maguta kana wa thahabu kwa mũhiano, ũingĩre bũrũriinĩ witũ. Tũtingĩkũũra bũrũri witũ kuma wathani wa Wangũ wa Ngeretha tũcoke twĩcurie mũkanda ngingo twĩroretie magegoinĩ ma wathani wa rũhonge rwa ũrĩo rwa USA.
Reganai na ũkoronĩ wa kĩrĩu bũrũriinĩ witũ. Thurai mũtongoria mwenda bũrũri wake. Mũndũ wothe wĩ na mũtĩ wake ndakareke ũũrĩre thĩ tũhũ.
Thaaai!


text:
Andũ a Mũng'eng'ano wa Ũrĩmi wa Gũtũũrithia
Gatua wa Mbũgwa, Ph.D.
Gatua wa Mbũgwa, Ph.D., Mũtongoria Mũnene
Gatua wa Mbũgwa nĩ we Mwambĩrĩria na Mũtongoria Mũnene wa Mũng'eng'ano wa Ũrĩmi wa Gũtũũrithia, ngwatanĩro ĩtarĩ ya thirikari yandĩkithĩirio Kenya mwaka wa 2004. Gatua aakũrĩire itũũrainĩ rĩa Mũtũngũrũ, Gatũndũ, gĩcigo gĩa Kenya kĩaganĩrĩru wega na ũrĩmi.
Gatua arutithanĩtie wĩra na arĩmi anyinyi kuma e mwana. Ambĩrĩirie gwaka ngwatanĩro cia arĩmi a itũũra 1980, mwaka ũrĩa ambĩrĩirie gwĩkũrĩria macani make gĩcigoinĩ kĩnini kĩa mũgũnda wa aciari ake.
Gatua nĩ atonyire mathomoinĩ ma tũhinda tũkuhĩ ma ũrĩmi wa ciĩganwa mĩakainĩ ya 1980 mbere wa gũcoka thukuru mwaka wa 1990 kuongerera gĩthomo gĩake.
Mwakainĩ wa 1989, Gatua nĩ ambĩrĩirie Mũtũngũrũ Organic Farmers (MOF), ngwatanĩro ya arĩmi anyinyi ĩhũthĩraga tabarĩra cia ũrĩmi wa Biointensive Agriculture (BIA) gũkũria irio cia kũrĩa na cia ndũnyũ. Gatua nĩ aathomithirie makĩria ma arĩmi 300 a mbere ngwatanĩroinĩ ĩyo ya MOF mĩakainĩ ya 1989-1992.
Ĩhetwo ũteithio nĩ Kilili Self Help Project ya California, U.S.A., MOF nĩ ĩtwarĩte andũ 50 a ngwatanĩro ĩyo mathomoinĩ ma ũrĩmi wa BIA thĩiniĩ wa Manor House Agricultural Centre itũũrainĩ rĩa Kitale, Kenya.
Arĩmi aya nĩ matuĩkĩte arutani eehoti a ũrĩmi ũcio wa BIA. Nĩ mateithĩrĩirie na gũthomithia arĩa mariganĩtie mĩciĩinĩ yao, na ngwatanĩro ĩrakũra ya arĩmi anyinyi a ũrĩmi wa BIA itũũrainĩ rĩa Mũtũngũrũ rĩu nĩ ĩkũragia irio cia kũrĩa na cia ndũnyũ ĩhũthĩrĩte tabarĩra cia ũrĩmi ũcio.
Thutha wa gwĩkĩrwo ngoro nĩ ũhootani wa ngwatanĩro ya Mũtũngũrũ Organic Farmers, Gatua nĩ ambĩrĩirie Mũng'eng'ano wa Ũrĩmi wa Gũtũũrithia mwakainĩ wa 2004. Mũng'eng'ano wa Ũrĩmi wa Gũtũũrithia ũkũragia ũtuĩria, mathomo, na ũtambia wa ũrĩmi wa Gũtũũrithia matũũrainĩ ma bũrũri wa Kenya.
Ngathĩ cia Mathomo ma Gatua wa MbũgwaMũgo wa Ũthamaki harĩ Ũrĩmi wa Ũthimũri (Ph.D. in Agronomy), Yunibathĩtĩ ya Wyoming, Gatumu 2008
Mũramati wa Mothimũri ma Tĩri na Mĩmera (M.S. in Crop and Soil Sciences), Yunibathĩtĩ ya Cornell, Gĩthathanwa 2003
Mũramati wa Mathomo ma Maũgĩ ma Ũrĩmi (Master of Professional Studies in Agriculture), Yunibathĩtĩ ya Cornell, Mũgaa 2001
Ngathĩ igĩrĩ cia Mũranja wa Ũturi, ya Mathomo ma Macigĩrĩria na ya Ũteti (Dual B.A. in Environmental Studies and Politics), Yunibathĩtĩ ya California Santa Cruz, Gatumu 1997


text:
MAWIRA MEKUO!
Umuthi uyu ungithii Nairobi makiria mathaa ma muthenya, wonaga andu ngurani a miaka nguraani mari mihang’ oini na biacaraini ciao. Titamarugamaga..guthii..guthii..othe agima na mena mawathe!Magicaria muturire mwega na njira ya kumatha.
Wauma hau ambata gicagi, mbere nene Kambi (mburoti) nyingi cia icagi ukoraga nyumba ciakitwo na igekirwo itingi cia mahiga, ndionete nyumba ingi igiakwo uguo thiku ici.itingi ici nicio andu marugamaga metiranitie. By the way mundu aiguaga wega muno etiranitie,niwakimenya he keruru.
Ti hau ndi, no ndirauga atiriri,itingiini ici niho andu mathiaga munge’tho,riu ukoraga andu othe mahurite seti meroreire kambi, ndiragweta matura maingi biu maria tuonaga Diocese ini itu ya Murang’a na kundu kungi kuingi.
Ti uru kuhuruka no niuru kuhurukaga o muthenya makiria akorwo wi mundu munini.Ndirikanaga ndarikia cukuru form four nindeciririe ngahure seti kambi ini ya gwitu na ndathii,o mbere nene ndambaga guthii haria hahuragwo iratu tondu no hendagio ngathiti na hari na siasa njega muno.
Hau niho hatumire njigue ati hena ngari irabatara ikanga na ngiyumiriria ngithii na ngiheo wira wa mbere ndi tai kanga. Ngihura ngari mbaru matuku maingi, ngikua andu nginya a gwitu, amwe makinyarara angi makindua mata angi makiona nindateire mbau na angi makinyenda nongirutira biu.
O njetereire kaundu kangi,gutuika gwakwa ikanga nigwatumire hinguke maitho na nyone andu nimeyethagira biu na no ndonire ati ni hari andu eethi mateethaga ona hanini. Wira wao nimahure seti macoke mainuke kuria na gukoma mucii.
Nindirikanaga ndiri okuu kambi njamba nyingi cionaga ta ndiracambithia gwitu ni kuria irio cia mukawa,na haitu no hau hakuhi na kambi,riria cio iranyua gacai kana karia nii no githeri kana ugali madondo.
Riria itari wira nindethaga tuindo twa kwendia ta tuthimu na turedio,na hwaini ngekora ndi igana handu, nani thabariini ya kwendia gwatuikaga ati no kurura njururaga kambi,nii ndiakindagiria, nindathiaga kwendia CD ciauma uguo, ngaringa njui ngithii gutwarira customer ciakwa, na hihi ngithii kuona muiritu twari ndugu.
“Kurura” gwakwa gutiari mawega hingo ciothe,nikuri andu marakaragio ninii na hingo imwe nindanyitithirio ni makanika meeri mahenanitie ati njiyaga thimu na ngihurwo ni borithi, nindamoheire by the way!
Kwa njira nguhi ndirenda kuhutia muturire wa gicagi wa mundu mwithi. Wira niwe na meciria maku, angikorwo Nairobi na matauni mangi ukoraga mundu wina hihi tuuge wathe wa maguru na gakari ini gake ni gatuka kanini,niki kingigiria we utari gathina wicirie ona kabiacara kanini.
Ningi aciari matiendaga kunyitirira ciana ciao,no ninjui arata akwa maigana una tauni ini mundu athiaga akona macini tu ge ta computer irendio, akahurira aciari ake thimu makamukombera akagura na akendia na agacokia mbeca, aciari ta aya nio matumaga ciana ikagacira
Riu tiga uguo,nginya ciea na makari ninjui murata wakwa wa gwitu maguranagira ciea na makendia na baba wao!
umuthi uyu andu aria matari mawira nio aingi matauni-ini na maikaraga wega, niki?nikuonjorana na kuonjorwo ni aciari. Wira ta wa bodaboda matauni-ini na icagi niuteithitie mbeu njithi,no ndireyuria niki aciari amwe matangihota kuoya maruni maheo mbeca cia macani na kahua mateithie ciana ciao?
Angikorwo nituitikitie ukuria na uthii wan a ,mbere nomuhaka turute wira, na wira to kwandikwo aca mani! kugura kindu gitari kwanyu na guthii gukiendia ni riciria ria mukurire.
guteithia mwana ambie kaundu no ithugunda riega.
kuhura seti kambi ni gute mathaa na kuiya na kuhura umaraya ni waganu.
Mbeu njithi umirai miciini na muthii haria mukuhota gwiteithia, mucii tiga utuiriire ng’ombe, utue macani kana kahua na kurima mo reke njuge no mawira ii no waruta kwanyu ona no uthii kwene uthukume.no uma niati nituibarabarie tuhote kwiyaka. No ucambe ungituika ikanga,makanika kana utume iratu kwanyu umenwo no uma niati hau hegukuhingurira njira na wone kanyamu kanini ga gwiteithia.
Airitu nao, ona warikia cukuru,to kuhika kungikuninira thina tondu thiku ici niguo mwiciririe wa airitu ,aca umagara ukerute kaundu kangikurehera wira ningi nakuu nja nikuo mukonana na kanda njega uguo,thiku ici duka cia thimu ciendagio ni airitu,etha handu to wabici! Wira ni wira!
Sam Mutonya.


text:
EU gukirirwo nikurutira riboti ya githurano kinene nja wa Kenya
Riboti ya ngwataniro ya mabururi ma ruraya igii uria githurano kinene kia mweri wa kanana, nithiite nambere kuguciriria mawoni matiganite guku bururi-ini. Gikundi gitari gia githirikari kia Wazalendo Huru, nikimenereirie ikinya ria ngwataniro ya mabururi macio kurekereria riboti ya githurano gia Kenya bururi-ini wa Belgium, gikiuga nikwagira bururi uyu gitio. Mwandiki mukaru wa gikundi giki Marion Njoroge oigite ...
The post EU gukirirwo nikurutira riboti ya githurano kinene nja wa Kenya appeared first on Mediamax Network Limited....
Published By: k24tv. - 6 days ago


text:
|
|11 Views
Ngwataniro ya NASA ni irituire thirikari mukana mururu kungikinya ndereti ya hamwe ndigutabanio ta uria makoretwo makiendekithia kwariria mogaruruku kamiti-ini ya ithuran...
Read more
|
|7 Views
Mutabania wa mihang’o ya thirikari gicua-ini Nelson Marwa, niathanite aciari othe aria mataratwara ciana ciao thukuru maikio ngono. Marwa oigite utongoria wake ndugwitiki...
Read more
|
|10 Views
Mathia Assumption of Sisters kuuma kaunti-ini ya Nairobi riu nio arugamiriri a thibitari ya Mathia ya St. Mary’s Elementaita kaunti-ini ya Naikuru thutha wa kurut...
Read more
|
|18 Views
Matereba, athii na aruti a wira a kambuni cia ngari iria ikuaga utuku nimakenereire itua ria igoti ria kurugamia itua ria NTSA ria kunina thabari cia utuku kwa ihinda kur...
Read more
|
|10 Views
Minister wa ugima wa mwiri Cleopas Mailu niahete thibitari nene ya Kenyatta thiku ithatu gutabania uthuthuria hari ndeto ati atumia aciari nimakoretwo makihahamwo kimwiri...
Read more
|
|9 Views
Aikari a ituura ria Empakasi mwena wa Kitengela nimaraikara na hahu iguru ria miruthi iria ikoretwo igitharikira mahiu mao kwa ihinda ria ciumia igiri riu. Ihinda-ini rir...
Read more
|
|7 Views
Mutabania wa mihang’o ya thirikari Gicua- ini Nelson Marwa niathanite aciari othe aria mataratwara ciana ciao thukuru maikio ngono. Marwa utongoria wake ndugwitikiria cia...
Read more
|
|10 Views
Nikugite na ndugamano gatagati ka ndundu ya athuri a Gikuyu na aikari a Maragua kaunti-ini ya Murang’a igii mugunda wa muingi uria ni wa ika 20 na uria urongoreiri...
Read more


text:
Aramithi, Janũarĩ 11
Atĩrĩrĩ, maũndũ mothe nĩ kũmerũhia ndĩramerũhia. . . . Andĩka, nĩ gũkorũo ciugo icio nĩ cia kwĩhokeka na nĩ cia ma.—Kũg. 21:5.
Gũkĩra hĩndĩ ĩngĩ o yothe, ihinda rĩrĩ nĩrĩo twagĩrĩirũo kwĩrutanĩria kũhunjia ũhoro ũrĩa mwega wa Ũthamaki, tondũ mũico ũrĩ hakuhĩ. (Mar. 13:10) Ũhoro ũcio mwega wonanagia ũtugi mũnene wa Jehova. Nĩ twagĩrĩirũo kũririkanaga ũguo rĩrĩa tũrahunjia. Muoroto witũ tũkĩhunjia nĩ gũtĩithia Jehova. No twĩke ũguo na njĩra ya kuonia andũ atĩ ciĩranĩro ciothe iria twĩrĩirũo thĩinĩ wa thĩ njerũ, cionanagia ũtugi mũnene wa Jehova. Rĩrĩa tũrahunjia no tũtaarĩrie andũ atĩ rungu rwa Ũthamaki wa Ngai, andũ nĩ makagunĩka biũ na igongona rĩa ũkũũri na o kahora mathiĩ matuĩkĩte akinyanĩru. Bibilia yugaga ũũ: “Ũũmbi guo mwene nĩ ũgaakũũrũo kuuma ũkombo-inĩ wa kũbutha na ũheo wĩyathi ũrĩ na riri wa ciana cia Ngai.” (Rom. 8:21) Ũndũ ũcio ũkaahoteka tu nĩ ũndũ wa ũtugi mũnene wa Jehova. w16.07 4:17-19
Njumaa, Janũarĩ 12
Mũthuri nĩ ahingagĩrie mũtumia bata wake, nake mũtumia ekage o ta ũguo harĩ mũthuriwe.—1 Kor. 7:3.
O na gũtuĩka Bibilia ndĩheanĩte mawatho ma ĩmwe kwa ĩmwe megiĩ ũrĩa andũ mahikanĩtie mangĩonania wendo hĩndĩ ya ngomanio, nĩ yaragia ũhoro wa maũndũ macio. (Rũĩm. 1:2; 2:6) Akristiano arĩa mahikanĩtie magĩrĩirũo kuonia ũrĩa mahikanĩtie nake wendo. Angĩkorũo nĩ twendete Ngai na andũ arĩa angĩ biũ, tũtingĩreka kĩndũ kana mũndũ o na ũrĩkũ aingĩrie kĩhiko gitũ ũgwati-inĩ. Ihiko imwe nĩ cingĩrĩte thĩna-inĩ kana ikaharagana nĩ ũndũ wa mũthuri kana mũtumia kwĩroragĩra maũndũ ma ũũra-thoni. Nĩ twagĩrĩirũo gwĩthema biũ kũgucĩrĩrio nĩ maũndũ ta macio kana nĩ mũndũ ũngĩ tiga ũrĩa tũhikanĩtie nake. Nĩ twagĩrĩirũo gwĩthema nginya gũthakĩra mũndũ ũngĩ tondũ gwĩka ũguo nĩ kwaga wendo harĩ ũrĩa tũhikanĩtie nake. Kũririkanaga atĩ Ngai nĩ oĩ meciria na ciĩko citũ, nĩ kũrĩkagĩra hinya wendi witũ wa kũmũkenia na gũikaraga tũrĩ na mĩtugo mĩega.—Mat. 5:27, 28; Ahib. 4:13. w16.08 2:7-9
Njuuma, Janũarĩ 13
Tũtirĩ twatiga kũhoya nĩ ũndũ wanyu na gũthaithana atĩ mũiyũrũo nĩ ũmenyo ũrĩa wa ma wĩgiĩ wendi [wa Ngai.]—Kol. 1:9.
Marĩ na ũmenyo ũcio wa ma, Akristiano a Kolosai nĩ mangĩahotire ‘gũthiaga na mĩthiĩre ĩrĩa ĩratwarana na wendi wa Jehova nĩguo mamũkenagie maũndũ-inĩ mothe.’ Ũndũ ũcio nĩ ũngĩamateithirie ‘kũgĩaga na maciaro wĩra-inĩ wothe mwega,’ makĩria wĩra-inĩ wa kũhunjia. (Kol. 1:10) Nĩguo Mũkristiano akoragwo na moimĩrĩro mega, no mũhaka akoragwo na mũtaratara mwega wa kwĩrutaga Bibilia. Nĩ twagĩrĩirũo gũteithia arutwo a Bibilia mamenye ũguo. Ningĩ, no mũhaka o na ithuĩ tũkorũo tũkĩona bata wa kwĩruta Bibilia mbere ya gũteithia arĩa angĩ gwĩka ũguo. No mũhaka tũkorũo na mũtaratara mwega wa kwĩruta Bibilia. Kwoguo no wĩyũrie ciũria ta ici: ‘Rĩrĩa ene nyũmba maruta mawoni mataringaine na Bibilia kana moria ciũria nditũ-rĩ, nĩ hotaga kũmacokeria ngĩhũthĩra Bibilia? Tũngĩra arĩa angĩ ũrĩa tũgunĩkĩte nĩ ũndũ wa kwĩruta Bibilia, kwahoteka no tũmekĩre ngoro makorũo na kĩyo gĩa kwĩrutaga Maandĩko nĩguo o nao magunĩke. w16.08 4:3, 4


text:
|
|7 Views
Umwe wa maundu mana maria muthamaki wa bururi Uhuru Kenyatta orotereirie gwika thiinii wa ikereka ria keeri ria wathani wake ni gutigirira ng’ano cia ng’ara...
Read more
|
|9 Views
Arimi a makorobia guuku bururi-ini nimoritio gwithema na gutua makorobia nginyagia ihinda riria riheanitwo rikinyanire. Undu uyu ni itemi-ini ria gutigitira makorobia mar...
Read more
|
|18 Views
Kambuni ya guthondeka ngari ya Foton LTD ni yaniriire kwambiriria uthondeki wa ngari guku bururi-ini ica ikuhi. Ikinya riri rironeka gukorwo rikihura njeki ruhonge rwa ig...
Read more
|
|12 Views
Oriri turanjia mwaka, imwe cia iroto cia andu aingi ni kuhota kwiyandika na kuandandura utonga wao. No hihi ni uii urimi wa thamaki no uhingie kiroto giaku....
Read more
|
|6 Views
Thirikari niyambiriirie kwarira mitaratara iria iguteithiriria hari kuhitana na unyihu wa irio guku bururi-ini ari ta itemi rimwe riria riguteithiriria hari gukinyaniri...
Read more
|
|40 Views
Oriri gacunje kanene ka mbeu njithi guku bururi-ini marakaya ni wagi wa mawira, ti andu aingi mamenyete thiri ya haria mangionjorithia kuhitukira makiria kuhitukira techn...
Read more
|
|50 Views
Makiri maingi ma arimi a mbembe na ngano nimatanyitwo kugunika na mubango wa mathomo ma urimi wa kii riu thiinii wa mubangio uria uruguritio ni ministry ya urimi unyit...
Read more
|
|9 Views
Ikinya ria mutongoria wa bururi Uhuru Kenyatta ria kuguithiiria iganda marihi ma thitima na gicunji kiia 50% kuuma thaa inya cia hwaini nginya thinacara ya kiroko, nir...
Read more


text:
Riu kuringana na bengi nene ya Central Bank , gicunji kia marihi ma njoherera kuri ngombo iria ih ...
-
-
Nick Mwendwa kuuga FKF ndiri na mbeca cia mathako
Imwe cia ciama cia mathako iria ciahutirio na njira nene kumana na kwiyeheria gwa kambuni ya guthith ...
-
Uteithio hari waki wa nyumba kuhitukira thogora mubacirire
Kwigwatira mucii wa guikara ona kana wa kuonjorithia na njira ya gukomborithia ni meririria me ngoro ...
-
Thogora wa indo cia bata muturire-ini guthii nambere na kwongerereka
Ngarama ya muturire kuri akenya ironeka guthii nambere na kuhaica riri tutari turaturukia mweri umwe ...
-
Makiria ma anake 6 kwiruta muoyo Kiambu
Ciiko cia mbeu njithi gukorwo makiiruta muoyo niciongererekete na gikiro kinene kuria riu icanjama t ...
-
Mwandiki wa mohoro gukinyio igoti-ini na thitango ya uhahami
Tukihugukira maria matukinyiire kuuma magoti ini niati muhuri mbica umwe na muteithiriria wa muru ...
-
Mbunge irihuthiraga ciringi birioni 1.8 o mwaka hari ng’endo
Mbunge ya 12 ndigukorwo na utiganu na mbunge ya 11 thutha wa kamiti ya mbunge PSC kuiyukia micara ya ...
-
Atwarithia a boda boda kuhitanwo nao Nairobi tauni
Birigiceni ya kuruturura atwarithia a bodaboda kuuma mucii-ini munene wa Nairobi ninyitithirio thing ...
-
Kamiti 4 cia mbunge kuhitukia mutaratara wa kwaga mwihoko na atongoria ao
Ambunge 4 a kiama kia Jubilee Alfred Keter, James Gakuya, Silas Tiren na Kangogo Bowen nimahamurithi ...
-
Aruti wira a KNH kung’ethanira na ikundi itari cia githirikari
Nditimurano nene niiyumiririe gatagati ka aruti wira a thibitari nene ya Kenyatta na ikundi cia kuhu ...


text:
Wanjiku wa Githinji
Guciarwo na kurerwo kangema sub county ituura ritagwo kihoya.
Githomo giakwa ngeragia muno o muthenya ngathoma kaundu keru.
Maundu ini moothe ngoragwo ndihokete ngai na muturire ni kugiginyana na kwiitikia no uhote maundu maoothe,watho ndukaune .
Tunyitanagira tabariraini ya ithaa ria thaa imwe mwambiririo nginya jumaa.
Muthenya wa juma tukanyitanira thaa ikumi na imwe nginya thaa imwe tabarira ya kukurukakara haria turoraga iheo itiganite iharo-ini na tugathaka twa tene. Oho ninguthomithagia ciigie ugima waku wa mwiri niamu ‘hindi iria kiiga kia mwiri kina ruo mundu ndangihota gukenera muturirire’
Tabarira ino turoraga mathina ma mwiri maria magumiire atumia ,athuri na ciana haria ndagitari niwe ututaaraga uria twagirirwo nikumenyerera ugima witu wa mwiri,kuuma jumatatu nginya jumaa thaa thita na robo cia muthenya.


text:
Murata wakwa, muthoomi muugi, reke tuthii na mbere na rugano rwitu, Kamaanja na Kabaca nimagithiire marorete na kwaa Mugeeci...
Kamaanja nîmakiumagarire mena Kabaca magîtiganîra na Chari thitînjiinî ya matatu. Makîgera thutha wa matuka. Magîthiî mahîtukîîte ihuba cia mahuti marîa mahaatîîtwo thoko-inî na magateo na kuu thutha wa matuka. Gwakîrî na magui ma kambî marîa mateithagîrîria gutheria thoko na njîra ya kurîa mahîndî marîa mateagwo kuu mbucîrî-inî. Ngui icio itiarî na uuru na mundu muthenya, no utuku nîciagitagîra kambî na nokîo cietîkîrîtio guikaraga kuu kaambî. Kwî hîndî mîkora yookîîte na îkageria gutua matuka, no ngui icio igîkuga muno kinya igîukîria eene na mikora îkîura. Ngui icio cîagîkomeete kuu mahuutiinî na ikaroraga ahîtuki na maitho mena toro. Noguo ciakîrorire andu acio eerî, ikîmoimagaria na maitho kinya makîbuîria kîambîro-inî kia njua.
Mahuura kona makîhîtuka buroti iria itaarî njake, makîhîtuka kanitha wa mubîa na kîenderio kîa maî magîkinya cukuru-inî wa Mukoma. Makorire o undu ciana cioima ranji na ciacoka irathiinî. Mahîtuka cukuru na mathiathia hanini magîkora rugiri rwa kaiyaba rurengetwo wega, na rukahandîrîrwo mîtî ya mîkîma matîîna maigananîirie. Mîtî îyo yaarî mîceehe wega ota rugiri ruo rwene. Yarigicîirie muciî wa Gitonga wa Mukoma, gîtang’a gia ituura. Kuu nîkuo Kamaanja matumîte rugendo.
Kîhingo kîarî gîa cuma na kîarî kîhinge, îndî nîhaarî na kahîngo kaangî kanini ka andu a maguru. Kau gatiarî kahinge. Magîkîingira nja ya Gitonga. Kwarî na tumahua mîthemba twacanukîte wega na tugathakaria nja iyo wega. Ona nîkwarî na kanyeki kaigananîirie wega ungîerirîirie guikarîra hingo ya riua. Nyumba yaarî ya mahiga, na ndirica cia icicio. Yaarî na mîrango îîrî, wa cuma na wa icicio. Wa cuma waarî muhingure no wa icicio waarî muhinge. Itambaya cia ndirica ciarî hingure manuthu na nîkuoimaga ndogo cimuni-inĩ.
Makĩamba gũtithia hanini makĩũrania atĩrĩ, ‘Tũhũre hũũti na mbere kana tũthiũrũrũke na nyunjurĩ?’ Kamaanja agĩcokia akiuga ‘Tũtagĩũkĩte na nguungo tũtiĩtanĩre na mbere.’ Matanakinya gwĩtana makĩona mũrango wahingũrwo na nyina wa Mugeeci akĩrũgama mbere yao. Ehotorete rĩthũ ya marangi maingĩ njohero na magũrũ aarĩ na tũratũ twa taritari twa rangi wa bururu, akĩmageithia amarorete, ‘Mũrĩ ega?’ ‘Iĩ tũrĩ ega.’ Magĩcokanĩria hamwe. Makĩigua mũndũ ũũkũria na hau thutha wa nyina wa Mũgeeci ‘Mami nũũ ũcio?’ Atanacokia mũrango ũkĩhingahingũrũo na Mugeeci makirũgamana na nyina. Mugeeci ehuumbĩte nguo ya mahũa matune na mairũ. Yaraihĩire maru hanini, ĩkamũnyita njohero na ikaregera gĩthuri-inĩ. Yaarĩ ya moko makuhĩ na ngingo-inĩ igatinio wega ĩtekuonania njaga. Marũgamanĩte na nyina ũguo ndũngĩagĩire nganja atĩ nĩ mwana na nyina. Mahaananĩte wega ona tiga nĩ mĩaka nĩ ũngĩaugire nĩ a nyina ũmwe. Mũũgeci kuona anake acio eerĩ akĩĩra nyina, ‘Aya nĩ ageni akwa.’
‘Kĩmahĩtũkie na ũhagĩre cai.’ Akĩĩra mwarĩ agĩcokaga na nyũmba thĩiniĩ......
Rumirira rugano ti ruthiru....


text:
Paradigm
Paradigm
Matemo
Űűgĩ űgayanagiyo na ikundi nene cia maűgĩ maria namo magaĩtwo tũkundi twa paradigms kana ciambīki. Maűgĩ nimo disciplines na Gĩthűngű. Mihango na iũndu ciroragwo kũringana na haria mũndũ arugamite na Mũrori ni agia na mbica ya meciriainĩ[1]. Mbica īno ya meciriainĩ īngīkorwo nī ya mũthingi na ingithondekwo na ītīkirike nī Komunīti ya atuaria nītwikaga Kiambīki. űű nĩ kwonania gĩ wa mathomo umanagia na kurora wega Mihango kana iũndu.
Ciambĩki itumagirwo guthondeka űűgĩ.
Űruka wa Ciambĩki
Ciambĩki nĩ koragwo na Űruka wa: 1.Iũndu iria Kiabiki gituaragia 2. megererio kana matanyo ma iũndu iria Kiabiki gituaragia 3. Mũrorere kana haria mũndũ arugamite
Űcenjia wa Ciambĩki
Ciambiki cia ugi ni cikaraga thutha wa kahinda kanene ciga cenjia.
Maritwa matũmangirwo Kwaria ũhoro wa Kiambĩki
Lecture nī regeca[], Conjecture no ĩtwo Kogeca, Coronarally no ĩtwo Koronarī, Hypothesis no ĩtwo hogererithia, postulate no ĩtwo -----, Lemma no ĩtwo Remma.
kugwete
1 Yolles , Űcenjia wa Ciambĩki cia ũtuĩria wa ndwarithia, Njaranda ya cybernetics na thithitemu 1998.


text:
Francis Ole Kaparo kumenereria giiko gia MCA gutharikira murutani munene thukuru-ini wa Friends Kamusinga
Muikariri giti wa kamiti ya urumwe na wuiguwano wa bururi NCIC Francis Ole Kaparo niamenereirie giiko kia MCAs kuuma mwena wa western aria marathakiire murutani munene wa cukuru wa Friends Kamusinga. Akiaria ari thukuru-ini wa imwana wa Kagumo, Kaparo augite mundu oro wothe ari na kihoto gia kuruta wira gicigo-ini oro giothe guku bururi-ini gutekumakania ...
The post Francis Ole Kaparo kumenereria giiko gia MCA gutharikira murutani munene thukuru-ini wa Friends Kamusinga appeared first on Mediamax Network Limited....
Published By: k24tv. - Thursday, 11 January
- Older News
- Marwa gwathana aciari aria mataratwara ciana thuruku manyitwo k24tv. (Yesterday) - Mutabania wa mihang’o ya thirikari Gicua- ini Nelson Marwa niathanite aciari othe aria mataratwara ciana ciao thukuru maikio ngono. Marwa utongoria wake ndugwitikiria ciana kwaga guthii thukuru ona thutha wa...
- KNEC gukanja maumirira ma kigeranio gia KCSE ma arutwo makiria ma 1205 k24tv. (3 days ago) - Kanju ya igeranio bururi-ini KNEC ni ikanjite maumirira ma kigeranio gia KCSE ma arutwo makiria ma ngiri imwe na magana meri 1205 kuuma thukuru ikumi iria maumirira macio matarekereirio hindi...


text:
Kwina nguuki!
Ngai akirathima Agikuyu na bururi utagaga mai na bothi. Miaka miingi mihituku tukoretwo tukigana utonga na maundu mega mega maria mari bururi-ini wa gikuyu. Utongoria wihotaneire, biacara ciorugamitie ona andu mendete thayu na waragania.
Matuko turi, tiga ari kuhinga maitho andu marahinga, kwina undu wi theinie wa bururi wa Agikuyu, gutire mundu uracokia bara nginyo atarerie uria we mwene thamiri ciake iramwira, kana macire na arunawe uria maundu maikarite.
Riri wa bururi wa Agikuyu ni kuhotoma urahotoma o kahora, mbura ikanyiha kana ikaura riria itetereirwo ona guthira irio iria cei mugunda itari iragimara. Teri wa migunda itu niu hinjite uu ati ona terere uria wekuragia o guo ni kwenda kwa Ngai ndungikura riu, ithima cia mai iria ciari cianda-ini riu irorete guthira, njui irathie na mbere ikehukaga, miti nayo iria yarehaga riera itheru na huho, na ngu riu nitwaninire na gutire mundu urenda gwithumbura kugitira kana kuhanda miti ingi meingi.
Ng'ongo nginya ng'ongo kurekika maundu ma magigi, kunyitwo kia hinya gwi ciana cia airitu, kuragana, kungea andu matari kiene mitwe ta mburi, umaraya, uici, uhenania, kwa iteo gatagati ka rika. Maya ni maundu mararakaria Ngai witu.
Mundu o wothe ndarenda gutema itemi kurunga ciana riria ona igika oru, aciari aingi marerorera ciana ciao ta thinema cia ruraya riria igwika maundu mataringaine na meciria kana wendi wao.
1. Nuu wagiriirwo gutema itemi ria kurunga mitugo ya ciana citu?
2. Gitiyo kiguragwo ku? kana kiumaga thendi cigana?
3. Wa huria haria na nie hurie haha, ciakuhuria ciathira-ii tukahuria ki?
4. Ni atia wega? Kuhikia atumia aingi kana kugia na airitu maraya?
5. Ciana cia riko-ni ni ciao? Mundurume auna mburi yene kuguru, niarere! tondu yaciara mahatha yongithagia tweri. Nikugie na watho wandikwo mabuku-ini ati, wauna mburi yene kuguru, urere mwana ucio, tutige kugia na ciana itari na maithe kana cokura.
Andu kana ruriri rungiurira Ngai na wendi wake, runyitagwo ni kinguuki na kirumi. Witiiye na ugikuyu, rumia rithiomi rwaku, theremia na uturie mitugo miega ya ruriri rwaku, tiga gukobia mitugo ya nduriri utoi. Kai o matangikobia ruriri rwaku! Kai o matetiyagira ruriri rwao. Wenda gwitua ngombo niki? Wetua mundu uteyui. Wetua mundu wa kwimena. Ugagitherema ri?
Kimani wa Ng'ang'a http://gikuyu.blogspot.com


text:
Mwerekero na Ũtungatĩri
Mwerekero: Mwerekero wa Mũng'eng'ano wa Ũrĩmi wa Gũtũũrithia (MŨGĨ) nĩ kũgarũra ũrĩmi wa Kenya ũtuĩke wa mĩbangĩrĩrĩ ĩngĩhoteka ya ũrĩmi wa gũtũũrithia na kũgarũra bũrũri wa Kenya ũtuĩke bũrũri wĩiganagia irio kaimana.
Ũtungatĩri: Ũtungatĩri wa Mũng'eng'ano wa Ũrĩmi wa Gũtũũrithia nĩ wa gũtemera ũhũthĩri wa thiomi cia kĩndũire cia Kenya njĩra ya ũtuĩria wa ũrĩmi hamwe na gĩthomo na ũtambia wa ũrĩmi ĩrĩ ihiga rĩa koine rĩa wĩigania wa irio wa bũrũri wa Kenya, ũnyihia wa ũthĩni, na iciarwo rĩngĩ rĩa Abirika.


text:
Ngavana Kiraitu Murungi kuuga icera ria Raila Ngeretha ritiri na umithio
Ngavana wa Meru Kiraitu Murungi, niathing’iriirie kuuga mutongoria wa Nasa Raila Odinga aroha thabari ya guthii guthugunda uria ekwagagia bururi na gutabania mirurungano undu umwe na guthararia thayu wa bururi. Miario ino yukite thutha wa Raila Odinga guthii icera bururi-ini wa ngeretha hwai wa gukia umuthi. Gathoni wa Ng’ang’a na uhoro makiria.
The post Ngavana Kiraitu Murungi kuuga icera ria Raila Ngeretha ritiri na umithio appeared first on Mediamax Network Limited....
Published By: k24tv. - Thursday, 12 October
- Older News
- Thirikari ya Meru kwirigirirwo kubuta aruti wira 1,030 k24tv. (Today) - Ngavana wa kaunti ya Meru Kiraitu Murungi nieraniire kubuta wira aruti wira 1,030 kaunti-ini ino aria augite amwe ao makoretwo makiamukira micara matarutiire wira. Kaunti ya Meru ihuthiraga mirioni ikumi...
- Mutongoria wa NASA Raila Odinga kuuga no muhaka ehitithio k24tv. (Today) - Mutongoria wa NASA Raila Odinga niaugite gutiri kindu gikugiria ehitithio muthia-ini wa mweri uyu, akiuga arumiriri a NASA metereire na githethuko kinene. Akiaria mwena wa Machakos kuria NASA irari na...


text:
Njaura, mirigo yoothe iria miritu na iria mihuthu
Iria itumaga nemwo ni gukugooca, njaura mirigo yoothe
Njaura, mirigo yoothe iria miritu na iria mihuthu
Iria itumaga nemwo ni gukugooca, njaura mirigo yoothe
We niwe uratwira weega, niuritwaura mirigo yoothe
Urituiguaga na ugatuhingiria Maria moothe, mari mbere iitu
Chorus
Wee niwe uui ngoro yakwa, Na mirigo iria ititikite
Gutiri murata ungihota, kundeithia woi baba Njaura
Chorus
Eeeni njaura, wooi Baba njaura.. Mirigo.. Njaura..eeeh
Njaura mirigo yoothe
Nindakune mirigo yoothe, ndigucoka guthinika ringi
Mirigo ya thina ona mirimu, nindakune yoothe yothe baba
Chorus
Mirigo ya thina na mirimu nindakuhe.. Mirigo yoothe,
mirigo ya muku, ya rumena..nindakune… yoothe
Miriigooo…
Chorus x2


text:
Ciambithia cia MŨGĨ
Ũkĩhũthĩra ũkũria wa kũrutia mĩriinĩ gũthiĩ mathangũinĩ, Mũng'eng'ano wa Ũrĩmi wa Gũtũũrithia (MŨGĨ) nĩ ũthugundĩte ciambithia ikũmi iria arĩ cio itugĩ cia koine cia kĩambĩro kĩa ũkũria cia kũhingagia mabataro ma arĩmi anyinyi. Ciambithia ici nĩ:
1. Kĩambithia kĩa Mathomo ma Ũrĩmi, Ũtambia na Mĩtaũro
2. Kĩambithia kĩa Moturi Magĩrĩru
3. Kĩambithia kĩa Magomanĩro ma Ũrĩmi wa Gũtũũrithia
4. Kĩambithia kĩa Mathomo na Ũkũũrania wa Mĩtũũrĩre
5. Kĩambithia kĩa Ũtuĩria wa Morĩmi Matonyanu
6. Kĩambithia kĩa Ũrĩmo Mĩtitũ na Ũrĩmo Mĩtĩ Ndawa
7. Kĩambithia kĩa Mĩthithũ ya Ũrugarĩ wa Kwerũhio
8. Kĩambithia kĩa Mĩgũnda ya Ũrĩmi wa Gũtũũrithia Mathukuruinĩ
9. Kĩambithia kĩa Wĩteithia na Wĩkũria wa Atumia
10. Kĩambithia kĩa Wĩteithia na Wĩkũria wa Mumo
Ciambithia ici ikũmi cia mũteithanio ithondekete mũthingi ũngĩtũũrĩka matũũrainĩ na mabũrũriinĩ wa mĩtabarĩra mĩithĩranu ya ũkũria wa mathomo na ũtuĩria wa ũrĩmi wa gũtũũrithia.


text:
Rũgano rwa Mĩkũna Rũkũ (Woodpeckers)
Gũtuĩkaga atĩ nĩ rĩo Athũngũ mokire bũrũri witũ wa Kĩrĩnyaga rita rĩa mbere. Maakinya handũ hothe he mũciĩ, gũtuĩkaga magũthagũthaga ihingo cia icagi iria marenda gũtonya ta nyoni ĩrĩa ĩtagwo Mũkũna Rũkũ. Kaingĩ maatonyaga icagiinĩ cia Agĩkũyũ makĩhoya gĩa kũrĩa kana gĩa kũnyua tondũ bũrũri wa Gĩkũyũ ndwagaga irio, iria, kana ũkĩ.
Nĩ ũndũ wa kũgũthagũthaga ihingo ta nyoni ĩyo, nao makĩheo rĩtwa rĩu magĩĩtwo Mĩkũna Rũkũ. Andũ mangĩaiguire kwagũthagũthwo kĩhingo moigaga, mbarĩ ya Mĩkũna Rũkũ nĩ yakinya. Rĩtwa rĩu nĩ rĩetanagwo mũno tene Gĩkũyũinĩ, na rĩmwe na rĩmwe nĩ rĩetagwo andũ airũ arĩa moonekaga makĩĩgerekania na mĩikarĩre kana mĩarĩrie ya Athũngũ.
Kwaria ma, rĩtwa Mũkũna Rũkũ rĩtiarĩ rĩtwa rĩende, na mũndũ angĩetirwo ũguo nĩ ageragia mũno kwaga gũcoka kwĩgerekania na Athũngũ nĩ guo rĩtwa rĩu rĩtikarũme.
MĨKŨNA RŨKŨ YA MATUKŨ TŨRĨ
Ũmũthĩ ũyũ tũrĩ, andũ aitũ nĩ o rĩu maagarũrũkire magĩtuĩka Mĩkũna Rũkũ. Magũthagũthaga mĩrango ya arũgamĩrĩri a mabũrũri ma na nja makĩhoya ũteithio atĩ maiguithanio na aariũ na aarĩ a nyina mahote gũikarania na thayũ bũrũriinĩ wao.
Na rĩu tondũ irio, iria na ũkĩ, nĩ ciagarũrũkire igĩtuĩka mbeca, andũ aya aitũ metuĩte Mĩkũna Rũkũ ya kũgũthagũthaga ihingo cia arũgamĩrĩri a thĩ cia na nja makĩhoya mbeca cia kwĩyambatĩria ngathĩ ũtetiinĩ wao.
Tega matũ wĩiguĩre, na ũhingũrie maitho wĩyonere Mĩkũna Rũkũ ĩrĩa ĩrateng’era kũgũthagũtha ihingo cia arũgamĩrĩri a mabũrũri ma na nja atĩ ĩteithĩrĩrio kĩũtetiinĩ wa yo hĩndĩ ĩno ya kũhũũranĩra Gwĩtĩkĩrwo kana Kũregwo gwa Kĩambi Watho Kĩerũ kĩa Mũthingi wa Tabarĩra na Mawatho ma Bũrũri wa Kĩrĩnyaga.
Thenema ya tũhũ ĩthũirwo nũũ?
Rũgano rwakwa rwathirĩra hau.
Thaaai! (Peace!)


text:
WĨ KANYONI MŨTHEMBA ŨRĨKŨ?
Ta njĩra atĩrĩrĩ mũrata wakwa, nĩtwagĩrĩirwo nĩ gũconoka kana kuona ta tũrahĩtia tũkĩaria rũthiomi rwitũ? Nĩnjiguĩte ona ngona andũ monaga ta marahĩtia ona angĩ magaconoka makĩaria rũthiomi rwa gĩkũyũ. Andũ angĩ mwarika gũtereta na gĩkũyũ maikaraga o magĩcokagia na gĩthũngũ, kana gĩthweri, na kwenda kuonania atĩ matirakenio nĩ mĩario na rũthiomi rwa gĩkũyũ. Angĩ nao nĩmaconokaga kuga atĩ o nĩ agĩkũyũ.
Thiniĩ wa maũndũ na mĩario ĩrĩa ĩratũmĩka bũrũri-inĩ ũmũthĩ ĩroiga atĩ ‘nĩndĩretĩa gũtũĩka mũkenya’. Gũtirĩ mũkenya ũtarĩ na mĩri ya kabira yake. Nĩgetha wĩtĩe gũtuĩka mũkenya, no nginya wĩtĩe gũtuĩka wa kabira yaku. Tũtingĩhota gwĩtĩĩra bũrũri witũ angĩkorwo tũtingĩtĩĩa na kĩhumo giitũ. Njũgũma njega yumaga ikũũrĩro. Ũũ ti kuuga atĩ no nginya tũhatĩrĩrie arĩa matarĩ agĩkũyũ, nao to nginya matũhatĩrĩrie, no onao mena kĩhoto gĩa gwĩtĩĩra ũkabira wao. Na ũyũ ndũrĩ handũ wagĩrĩirwo nĩ kũhotomia ũtũgĩru wa bũrũri wĩ wothe.
Rĩrĩa andũ a makabira mothe mangĩũkĩria maũndũ mao, nĩguo bũrũri ũgĩaga na ũrugarĩ wa gwĩcũrania na kũrĩa ũrorete na gũtarania maũndũ marĩa mangĩũkũria. Nĩkũrĩ na maũndũ marĩa makoniĩ matũũra na rũrĩrĩ na mangĩ makoniĩ bũrũri wĩ wothe. Gũũkĩria maũndũ ma matũũra kana ng’ongo ti kuga atĩ ũcio nĩ ũkabira. Ndũngĩthiĩ kũhanda kahuwa ukabi kana kũrĩithia thamaki ikamba. Rĩera rĩa bũrũri rĩtihanaine na gũtũgĩria maũndũ ma rũgongo rũna ti kũgiria rũria rũngĩ rũkũre.
Maũndũ ma bũrũri wĩ wothe ta thayũ wa bũrũri, wĩtia wa igoti, ũgitĩri wa mũingĩ, wendia wa indo mabũruri ma thĩ ingĩ, gĩthomo, mathibitarĩ na ũgitĩri wa mĩrimũ, matiagĩrĩirwo nĩ kũrutwo na njĩra ya kũhũthĩra ũkabira. Ĩndĩ kwĩ hĩndĩ mangĩkwo na kuonwo ta arĩ ũkabira wahũthĩka kũringana na mũgaĩre wa gĩcunjĩ gĩa kĩgĩna kĩrĩa kiuma ho. Bata ũrĩa mũnene nĩ atĩ mũhũthĩrĩre wa mbeca cia mũingĩ ũkorwo ũgĩteithĩrĩria maũndũ ma mũingĩ na ũnine thĩna ũrĩa mũnene wa mũingĩ. Gũtirĩ na kĩhoto indo cia mũingĩ inine thĩna wa mũndũ ũmwe ng’a. Indo cia mũingĩ ciagĩrĩirwo nĩ kũnina thĩna wa mũingĩ, wĩ wa barabara, maĩ, thibitarĩ, gĩthomo, ũrĩmi, ũgitĩri, na gũkũria iganda cia gũthondeka indo cia kwendio, na mangi ta macio.
Nĩkĩo hena bata rĩrĩa mũndũ ekwaria ũhoro wa rũrĩrĩ rwake agĩage na mwĩtĩyo tondũ rũrĩrĩ rũtarĩ ho, bũrũri ndũrĩ ho. Niĩ ngiuge atĩa? No njugire atĩrĩ, ndĩ mũgĩkũyũ na ndingĩaga gwĩtĩĩra ũguo na ningĩ ndĩ mũkenya na ndingĩaga gwĩtĩĩra ũguo. Ũrĩa ũngĩconoka kana one ta ndĩrahĩtia-rĩ, ekũigua ũguo.
Wee-rĩ, wĩ kanyoni mũthemba ũ? Wĩtagwo atĩa ngwĩte?


text:
Maitũ nĩ Ma Itũ (Our Mother is Our Truth)
BLOG (MBUROGO KANA KĨHŨNGĨRO)
Nguona arĩ wega nyambe ndarĩrie kiugo gĩkĩ “blog”. Kiugo “blog” na rũthiomi rwa Gĩthũngũ nĩ kuga: “A blog is a web site, where you write stuff on an ongoing basis.
Ũguo nĩ kuga “blog” nĩ mandĩko ma ũtũũro wa mũndũ mandĩkagwo kaingĩ kaingĩ hamwe na wĩranĩri wake wa rũga kana njũga (link or links) cia Rũrenda Rwa Thĩ Yothe (RRTY) iria ekuona ciagĩrĩire kuonwo nĩ athomi a mburogo (blog) yake.
Kwa ũguo no tũtaũre kiugo blog na mwandĩki wa yo na rũthiomi rwa Gĩgĩkũyũ ta ũũ:
Blog - Mburogo kana Kĩhũngĩro
Blogger - Mũburogi kana Mũhũngi Mwĩranĩri
Mũhũngi Mwĩranĩri nĩ mwandĩki ũrĩa ũhũngaga ũhoro kũndũ na kũndũ na akeerĩra athomi ake harĩa arutĩte ũhoro ũcio nĩ guo nao mangĩenda kũũthoma no maũthome.
Kwa mũhiano, ũngĩenda kuona ciugo njerũ cia Gĩgĩkũyũ ta icio ngwete haha rũgongo no ũingĩre kĩeya kĩa Maitũ nĩ Ma Itũ rũrendainĩ ũngĩhihinya kiugo
gĩkĩ na ũngĩenda gũthoma mburogo ya rũthiomi rwa Gĩthwaĩri no ũhihinye haha.
KŨHŨNGA NA KWĨRANĨRA
Ngwĩhoka nĩ ndatarĩria wega kĩhumo gĩa kiugo “blog” na ũrĩa tũngĩgĩta na rũthiomi rwitũ rwa Gĩgĩkũyũ. We mũthomi wa kĩhũngĩro kana mburogo ĩno no ũtũtũmĩre mawoni maku.
Bata mũnene wa mburogo ĩno nĩ gũkũria rũthiomi rwa Gĩgĩkũyũ na kũrũhotithia gũkũranĩra na mawara, thayathi, ũturi, na maũndũ mothe ma thĩ yothe marĩa marakũra.
MAITŨ NĨ MA ITŨ
Mwandĩki wa Gĩthwaĩri wĩ ngumo nene, Shaban Robert, nĩ oigire: “Titi la mama litamu, hata lingawa la mbwa”.
Na nĩi nguga atĩ angĩkorwo nĩ tũkwenda gwĩkũria na tũkũrie bũrũri witu hamwe na mabũrũri mothe ma Abirika handũ yarũma, no mũhaka twambe twĩmenye ithuĩ ene, tũmenye harĩa tũrĩ na ũrĩa twakinyire ho, na tũmenye kũrĩa twerekeire na njĩra ya gwĩkinyia kũu tũrenda gũkinya. Tũngĩka ũguo, no tũgĩe na wĩkũria wa gũtũũra ũtarĩ wa ũtũũrwa.
Mbũri yaciara yongithagia ka yo, na ng’ondu o ta guo. Niĩ ndirĩ ndona mbũri ĩkĩongithia kagondũ kana ng’ondu ĩkĩongithia kori ka mbũri, o na gũtuĩka nĩ ikoragwo rũru rũmwe.
Ningĩ iria rĩa mbũri rĩkoragwo rĩ na ũgirĩrĩria wa mĩrimũ ĩrĩa inyitaga mbũri, rĩa ng’ombe na rĩo rĩkoragwo na ũgirĩrĩria wa mĩrimũ ya ng’ombe, na rĩa nyamũ ingĩ rĩkoragwo na ũgirĩrĩria wa mĩrimũ ya nyamũ icio ingĩ mwanya.
Na rĩo iria rĩa mbũri ya mwena wa rũgũrũ rĩkoragwo na ũgirĩrĩria wa mĩrimũ ya mbũri ĩrĩa yonekaga mwena wa rũgũrũ, na rĩa mbũri ya mwena wa itherero rĩkoragwo na ũgirĩrĩria wa mĩrimũ ĩrĩa yonekaga mwena ũcio wa itherero.
Gũteanĩria thiomi citũ twaragie ciene nĩ ũndũ ũmwe na kori ka mbũri gagĩtiganĩria iria rĩa nyina gagathiĩ kuonga hiti.
O na kũhana ũguo, ti kuga atĩ mbũri kana nyamũ icio ingĩ ciothe ndagweta itirĩ kĩndũ kĩngĩ inyuaga tiga no iria rĩa nyina. Kwa mũhiano, nĩ inyuaga maĩ, na andũ nĩ manyuaga iria rĩa ng'ombe kana rĩa mbũri. No iria rĩrĩa rĩgiragĩrĩria nyamũ mĩrimũ ya cio nĩ rĩa nyina wa nyamũ icio, na rĩrĩa rĩgiragĩrĩria andũ mĩrimũ yao nĩ rĩa nyina wao.
Kwa ũguo ni wega twambe twĩmenye, twĩrangĩre mĩrimũ na thũ, na thutha wa ũguo tũmenye andũ angĩ na mĩikarĩre yao, mabũrũri mao, thiomi ciao, na maũndũ mangĩ ta macio. Nĩ wega twambe tũmenye rũthiomi rwitũ wega na tũrũkũrie nĩ guo rũgunage njiarwa ta iria rĩu ndagweta hau rũgongo.
Gũtirĩ mũndũ ũngĩmenya kũrĩa arathiĩ atamenyete harĩa arũngiĩ rĩu! Rũthiomi rwa mũndũ nĩ ruo njĩra njega mũno na nũngarũ ya kwĩmenya.
Wĩkũrie na ũkũrie rũthiomi rwaku ũkĩmenyaga wega atĩ, Maitũ nĩ Ma Itũ hĩndĩ ciothe!
Thaaai!


text:
MAWONI MAKU WEE MŨTHOMI MŨGĨ
Mũrata wakwa Mũthomi Mũgĩ,
Rĩu tĩtiĩrĩgĩte gũcemania, na tũtikĩũranĩtwo na ũũru no mĩhang’o. We nĩũgũkĩmenya atĩ mbathi ĩno ya mĩhango ĩkũhũra rethi andũ mathiaga matengerete matigatigwo. Noguo onaniĩ ngĩtariĩ. Ĩndĩ ndingĩriganĩrwo nĩ kĩrĩko giitũ nawe atĩ nĩtũrĩgomanaga haha kĩharo-inĩ gĩkĩ na tũkarĩanga nyama ya rũrĩmĩ twĩ hamwe. Nĩkĩo nĩndĩragĩcokia maitho na haha nĩgetha twaranĩrie hamwe.
Nĩtwĩrĩga kwaria ndeto ya mũndũ ũgũĩtwo Kamaanja, na Kũmata, ona Cari na no tũgũthiĩ na mbere. No wa mũiria ndigi itandukĩtwo nĩgetha ciogothwo kiondo gĩthiĩ na mbere gũtumwo-ri, no nyende ũnjokerie ũhoro ũnjĩĩre mawoni waku igũrũ rĩa ndeto ĩno ya wandĩki na rũthiomi rwitũ rwa gĩgĩkũyũ. Wee, ta mũthomi wa rũrenda rũrũ-rĩ, wonaga atĩa ũhoro-inĩ wa wandĩki na thiomi ciitũ cia kiumĩrĩra handũ ha kwandĩka na gĩthũngũ kana gĩthweri? Nĩ harĩ bata kwandĩka na rũthiomi rũtathomagwo nĩ andũ aingĩ, ona angĩ aaria a ruo makarũnyarara? Ta njĩra mawoni maku.
Ngai njega.


text:
Thu ciitu cingikamenya uria tutungataga cingingikaria uru ona umwe iguru riitu
Cingimenya nuu uturite utunyitite cingiririria kumumeya imutungate
Acio metagirira kuona nii ngihuka, mere ndungataga Ngai wa ihinda ringi
Ndangienda kuona mbeu yake ikiura gitumi we etagwo Ngai wa ihinda ringi
Ndaiga wira weterera kuona ngithira, mere ndungataga Ngai wa ihinda ringi
Gutiri hindi angindathima andiganirie gitumi we etagwo Ngai wa ihinda ringi
Climax
Wakomire thibitari makiuga niugukua, matioi utungataga Ngai wa ihinda ringi
Agiuka agikuhonia akiigocithia nawe gitumi we etwagwo ngai wa ihinda ringi
Climax
Menjire Samsoni njuiri niguo athire, matioi atungataga Ngai wa ihinda ringi
Akiririra Ngai amucokerie hinya gitumi we etagwo Ngai wa ihinda ringi
Climax
Muthuri waku akuire makiuga niwathira, matioi utungataga Ngai wa ihinda rirngi
Ngai agikuhe umiriru ukirera ciana gitumia we etagwo Ngai wa ihinda ringi
Climax
Ndukanamakio ni aria maragia uru waku, matiui utugataga Ngai wa ihinda ringi
Gutiri hindi Ngai angikurekereria gitumi we etagwo Ngai wa ihinda ringi
Climax


text:
1 TWANA twakwa, ngũmwandĩkĩra maũndũ maya nĩguo mũtikehagie. Na mũndũ ehia, twĩ na Mũtũcirĩrĩri harĩ Ithe witũ, na nĩwe Jesu Kristo, ũrĩa mũthingu,
2 nake nĩwe ihaki rĩa mehia maitũ; na to maitũ ithuiki, nĩ rĩa mehia ma kĩrĩndĩ gĩa thĩ gĩothe o nakĩo.
3 Na ũndũ ũrĩa ũtũmaga tũmenye atĩ nĩtũmũũĩ nĩ atĩrĩ, twatũũra tũmenyereire maathani make.
4 Ũrĩa uugaga ũũ, Nĩndĩmũũĩ, na ndamenyagĩrĩra maathani make, ũcio nĩ wa maheni, na ũhoro-ũrĩa-wa-ma ndarĩ naguo ngoro yake;
5 no rĩrĩ, ũrĩa ũtũire o amenyagĩrĩra ũhoro wake, thĩinĩ wa ũcio-rĩ, kwenda Ngai nĩgũkinyanĩire kũna. Ũndũ ũrĩa ũtũmaga tũmenye twĩ thĩinĩ wake nĩ ũyũ:
6 ũrĩa uugaga atĩ nĩatũire thĩini wake, aagĩrĩirũo o nake mwene agĩage na mĩthiĩre ta ĩrĩa we aarĩ nayo.
7 Endwa akwa, ti rĩathani rĩerũ ngũmwandĩkĩra, tiga rĩathani rĩa tene rĩrĩa mũtũire narĩo kuuma kĩambĩrĩria; rĩathani rĩu rĩa tene nĩ ũhoro ũrĩa mwaheirũo.
8 Ningĩ no rĩathani rĩerũ ngũmwandĩkĩra, na nĩ ũhoro wa ma kũrĩ we o na kũrĩ inyuĩ; nĩ gũkorũo nduma no ĩrathira, naguo ũtheri ũrĩa wa ma rĩu nĩũrĩkĩtie gũthera.
9 Ũrĩa uugaga atĩ arĩ na ũtheri-rĩ, na nĩathũire mũrũ wa ithe-rĩ, arĩ o nduma-inĩ o na rĩu.
10 Ũrĩa wendete mũrũ wa ithe nĩatũire ũtheri-inĩ, na thĩinĩ wake gũtirĩ na ũndũ ũngĩtũma ahĩngwo.
11 No rĩrĩ, ũrĩa ũthũire mũrũ wa ithe e nduma-inĩ, na gũthiĩ athiaga o na nduma, na ndonaga harĩa ekũgera, tondũ nduma nĩĩmũteete maitho.
12 Ndĩramwandĩkĩra inyuĩ, twana twakwa, nĩ ũndũ nĩmuoheirũo mehia manyu nĩ ũndũ wa rĩĩtwa rĩake.
13 Ndĩramwandĩkĩra inyuĩ, maithe, nĩ ũndũ nĩmũũĩ ũrĩa ũtũire kuuma o kĩambĩrĩria. Ndĩramwandĩkĩra inyuĩ, aanake, nĩ ũndũ nĩmũtoretie ũrĩa mũũru. Inyuĩ ciana-rĩ, ndamwandĩkĩra nĩ nĩmũũĩ ũndũ Ithe witũ.
14 Inyuĩ maithe-rĩ, ndamwandĩkĩra nĩ ũndũ nĩmũũĩ ũrĩa ũtũire kuuma o kĩambĩrĩria. Inyuĩ aanake-rĩ, ndamwandĩkĩra nĩ ũndũ mwĩ na hinya, naguo Ũhoro wa Ngai nĩũikaire thĩinĩ wanyu, na nĩmũtoretie ũrĩa mũũru.
15 15 Mũtikende ũhoro wa thĩ, o na kana maũndũ marĩa me kuo gũkũ thĩ. Mũndũ aakorũo nĩenda ũhoro wa thĩ, kwenda Ithe witũ ndarĩ nakuo ngoro yake.
16 Amu-rĩ, maũndũ mothe marĩa me gũkũ thĩ, mwĩrirĩrio wa mwĩrĩ, na mwĩrirĩrio wa maitho, na nguthi cia muoyo ũyũ tũrĩ-rĩ, maũndũ macio matiumanĩte na Ithe witũ, nĩ ma thĩ.
17 Na thĩ nĩ gũthira ĩrĩthira, o na mwĩrirĩrio wayo; no rĩrĩ, ũrĩa wĩkaga ũrĩa Ngai endaga, ũcio nĩ wa gũtũũra nginya tene o na tene.
18 Ciana ici, ĩno nĩyo thaa ya kũrigĩrĩria; na ta ũrĩa mwaiguire atĩ mũmena-Kristo nĩegũũka, o na rĩu nĩkũgĩĩte amena-Kristo aingĩ; na tondũ ũcio tũkamenya atĩ ĩno nĩyo thaa ya kũrigĩrĩria.
19 Kuuma nĩmoimire kũrĩ ithuĩ, no matiarĩ aitũ; amu mangĩakorirũo marĩ aitũ, nĩmangĩaikarire hamwe na ithuĩ; no nĩmaatũtigire, nĩ getha moimbũke mamenyeke atĩ othe ti aitũ.
20 Inyui-rĩ, mũrĩ ahake maguta nĩ Ũrĩa Mũtheru, mũgakĩmenya maũndũ mothe.
21 Ndiamwandĩkĩra nĩ ũndũ atĩ mũtiũĩ ũhoro-ũrĩa-wa-ma ; ndamwandĩkĩra nĩ ũndũ nĩmũũũĩ, na tondũ gutirĩ ũhoro wa mathara, o na ũrĩkũ, ũkoragwo uumanĩte na ũhoro-ũrĩa-wa-ma.
22 Ũrĩa wa mathara nũ, tiga ũrĩa ũkaanaga atĩ Jesu tiwe Kristo? Ũcio nĩwe mũmena-Kristo, ũcio ũkaanaga Ithe witũ na agakaana Mũriũ.
23 Ũrĩa o wothe ũkaanaga Mũriũ, ũcio ndarĩ na Ithe witũ; ũrĩa wĩtĩkĩtie Mũriũ arĩ na Ithe o nake.
24 Inyuĩ-rĩi, ũhoro ũrĩa mwarutirie kũigua kĩambĩrĩria-inĩ, tũũrai o naguo ngoro-inĩ cianyu. Ũhoro ũcio mwarutirie kũigua kĩambĩrĩria-inĩ wagĩtũũra thĩinĩ wa ngoro cianyu-rĩ, inyuĩ na inyuĩ mũgũtũũra thĩinĩ wa Mũriũ o na thĩinĩ wa Ithe witũ.
25 Naguo ũguo nĩguo kĩĩranĩro kĩrĩa aatwĩrĩĩre, o muoyo wa tene na tene.
26 Nĩndamwandĩkĩra maũndũ macio ha ũhoro-inĩ wa arĩa mendaga kmũhĩtithia.
27 Na inyuĩ-rĩ, ihaka rĩa maguta rĩrĩa mwahakirũo nĩwe mũtũire o narĩo ngoro-inĩ cianyu, na mũtibatairio nĩ kũrutwo ũhoro nĩ mũndũ; no rĩrĩ, ta ũrĩa ihaka rĩake rĩmũrutaga ũhoro wa maũndũ mothe, na nĩ rĩa ma, ti rĩa maheni, o na taũrĩa rĩakĩmũrutire-rĩ, tũũrai thĩinĩ wake.
28 Na rĩu, twana twakwa, tũũragai o thĩinĩ wake, nĩ getha o rĩrĩa akonithanio-rĩ, tũgakĩhota kũũmĩrĩria na tũticonoke mbere yake oka.
29 Ongorũo nĩmũũĩ nĩ mũthingu, menyai atĩ o ũrĩa nake wĩkaga maũndũ ma ũthingu nĩaciarĩtwo nĩwe.
1 Ũhoro ũyũ nĩ inyuĩ twana twakwa ndĩrandĩkĩra nĩ geetha mũtikeehagie; no rĩĩrĩ, mũndũ angĩĩhia twĩna ũrĩa ũtũthaithanagĩrĩra harĩ Ngai Ithe, na nĩ we Jesũ Kristũ ũrĩa mũthingu.
2 Kristũ nĩ we ũtũmaga tuoherwo meehia maitũ, na to maitũ moiki, no nĩ o na meehia ma andũ oothe.
3 Korwo twathĩkĩra maathani ma Ngai no tũkorwo twĩ na ma atĩ nĩtũmũmenyeete.
4 Mũndũ ũrĩa uugaga atĩ nĩamũũĩ na ndathĩkagĩra maathani maake, nĩ wa maheeni na ndarĩ na ũhoro wa ma thĩinĩ wake.
15 No ũrĩa wathĩkagĩra ũhoro wake nĩakoragwo eendeete Ngai na wendo ũrĩa mũkinyanĩru. Ũũ nĩguo tũngĩhota kũmenya na ma atĩ twĩ rũmwe na Ngai:
6 omũndũ ũrĩa uugaga atĩ aikaraga thĩinĩ wa Ngai aagĩrĩĩrwo nĩgũikaraga ta ũrĩa Jesũ Kristũ aikaraga.
7 Eendwa aakwa, rĩathani rĩrĩa ndĩramwandĩkĩra ti rĩerũ, no rĩrĩa ikũrũ mũtũũraga narĩo kuuma o kĩambĩrĩria. Rĩathani rĩu ikũrũ nĩ ũhoro o ũrĩa mũrĩĩkĩĩtie kũigua.
8 No rĩĩrĩ, nĩ rĩathani rĩerũ ndĩramwandĩkĩra, naake Kristũ o hamwe na inyuĩ atĩ ũndũ ũcio nĩ wa ma, nĩ amu nduma nĩreehera, na ũtheri ũrĩa wa ma nĩũramũrĩka.
9 Mũndũ ũrĩa uugaga atĩ e ũtheriinĩ, na nĩathũire mũrũ kana mwarĩ wa ithe arĩ o ndumainĩ.
10 Mũndũ ũrĩa wendeete mũrũ kana mwarĩ wa ithe akoragwo arĩ ũtheriinĩ, na gũtirĩ ũndũ o na ũmwe wĩ thĩinĩ wake ũngĩtũma mũndũ ungĩ eehie.
11 No mũndũi ũrĩa ũthũire mũrũ wa ithe e ndumainĩ, na akoragwo akĩgerera ndumainĩ, na ndooĩ kũrĩa arathiĩ, nĩ amu nduma nĩyamũtuire mũtumuumu.
12 Ndĩramwandĩkĩra inyuĩ twana twakwa, nĩ tondũ nĩmuoheirwo meehia maanyu nĩ ũndũ wa ũrĩa Kristũ eekire.
13 Ndĩramwandĩkĩra inyuĩ maithe nĩ tondũ nĩmũũĩ ũrĩa ũtũũraga muoyo kuuma o kĩambĩrĩria. Ndĩramwandĩkĩra inyuĩ andũ eethĩ nĩ tondũ nĩmũhooteete Ũrĩa Mũũru.
14 Ndamwandĩkĩra inyuĩ ciana ciakwa nĩ tondũ nĩmũũĩ Ngai Ithe. Ndĩramwandĩkĩra inyuĩ maithe nĩ tondũ nĩmũũĩ ũrĩa ũtũũraga muoyo kuuma o kĩambĩrĩria. Ndĩramwandĩkĩra inyuĩ andũ eethĩ nĩ tondũ mwĩ na hinya, na ũhoro wa Ngai nĩũikaraga thĩinĩ wanyu, na nĩmũhooteete ũrĩa mũũru.
15 Mũtikaae kwenda thĩ kana indo iria ikoragwo kuo. Mũndũ ũrĩa wendeete thĩ ndeendeete Ngai Ithe.16 Amu maũndũ moothe ma thĩ, ta merirĩria ma mwĩrĩ, ma maitho, o na kana mwĩtĩĩo nĩ ũndũ wa indo cia gũũkũ thĩ, macio moothe matikoragwo moimĩĩte kũrĩ Ngai Ithe nĩ ma gũũkũ thĩ. 17 Thĩ o hamwe na merirĩria maayo nĩgũthira irathira; no mũndũ ũrĩa wĩkaga wendi wa Ngai atũũraga tene na tene. 18 Ciana ciakwa, rĩrĩ nĩrĩo ihinda rĩa mũthia! Na rĩĩrĩ, o ta ũrĩa mwaiguire atĩ Thũ ya Kristũ nĩgooka, rĩu thũ cia Kristũ nĩ nyingĩ ciũkĩĩte, na kwoguo nĩtũkĩmenyeete atĩ rĩĩrĩ nĩrĩo ihinda rĩa mũthia. 19 Andũ acio nĩmeehereete ngwatanĩroinĩ iitũ tondũ matiarĩ aayo; korwo maarĩ a ngwatanĩro iitũ nĩmangĩikarĩte hamwe na ithuĩ. No meeherire nĩ geetha kuoneke wega atĩ o matiarĩ a ngwatanĩro iitũ. 20 ĩndĩ inyuĩ nĩmũitĩrĩirio Roho Mũtheru nĩ Kristũ, na kwoguo inyuothe nĩmũmenyeete ũhoro wa ma. 21 Niĩ ndiramwandĩkĩra atĩ tondũ mũtiũĩ ũhoro wa ma, no ndĩramwandĩkĩra tondũ nĩmũũĩ, na mũgakorwo mũmenyeete atĩ gũtirĩ maheeni moimaga ũhoroinĩ wa ma. 22 Mũndũ ũrĩa ũkĩheenanagia nĩ ũrĩkũ? Nĩ ũrĩa o wothe uugaga atĩ Jesũ ti Kristũ. Mũndũ ũcio nĩ we thũ ya Mesia, na nĩareganĩte na Ngai Ithe na Mũũriũ. 23 Ũrĩa ũreganĩĩte na Mũũriũ nĩareganĩĩte na Ithe, no ũrĩa wĩtĩkĩrĩĩte Mũũriũ nĩetĩkĩrĩĩte Ithe o naake. 24 Ũhoro ũrĩa mwaiguire kuuma o kĩambĩrĩria rekeei ũikare thĩinĩ wanyu. Ũhoro ũcio ũngĩikara thĩinĩ wanyu nĩmũrĩikaraga mwĩ thĩinĩ wa Mũũriũ o na mwĩ thĩinĩ wa Ithe. 25 Naguo ũndũ ũrĩa Kristũ aatwĩrĩire nĩ muoyo wa tene natene. 26 Ndamwandĩkĩra ũhoro ũyũ nĩ ũndũ wa andũ arĩa meendaga kũmũhĩtithia. 27 No rĩrĩ, Roho ũrĩa mwaitĩrĩirio nĩ Kristũ e thĩinĩ wanyu na kwoguo mũtirĩ na bata wa kũrutwo ũndũ nĩ mũndũ, nĩ amu Roho ũcio nĩamũrutaga maũndũ moothe ma ma no ti ma maheeni, na kwoguo o ta ũrĩa amũrutĩĩte ikaragaai mwĩ thĩinĩ wa Kristũ. 28 Atĩrĩĩrĩ twana twakwa, ikaragaai mwĩ thĩinĩ wake nĩ geetha hĩndĩ ĩrĩa agooka tũgaakorwo tũrĩ na ũũmĩrĩru tũtikaanehithe nĩgũconoka. 29 Angĩkorwo nĩmũũĩ atĩ Kristũ nĩ mũthingu, kĩmenyageei atĩ mũndũ ũrĩa wĩkaga ũrĩa kwagĩrĩire nĩ mwana wa Ngai.
ADS


text:
Njira ya naihenya hari marori na reli ya kiiriu niirerigirirwo gucenjia uthio wa gucukiro kia meli Mombasa thutha bururi guthia nambere kurehe uthii wa nambere mwena ucio.
Mibango iria hakuhi gukinyanira nigua barabara muthemba wa highway ya barabara kana rane ithathatu iria ikuoya makiria ma birioni ithathatu gwakwo niguo mihango na uthii wa andu na indo ikorwo igithii naihenya.
Nyingi thirikari no irabanga gwaka barabara iretwo dual carriageway ya barabara kana rane inya inya kuuma Jomvu nginya Mariakani na muigana wa ciringi birioni ikumi na imwe


text: Arimi kaunti-ini ya Naikuru nimathingatitwo mahimbirie urimi wa maguna kana Avocado amu wina umithio munene. Ritana riri rirutitwo ni anyiti itemi ngurani ruhonge-ini rwa urimi matongoretio ni Wilson Mwangi, makiuga muti wa Ocavado woyaga ihinda ria miaka2 kana 3 gukura na oo muti wina uhoti wa kurata makiria ma maguna 1000. Oho niaugite nimeguthomithia aikari a matuura ngurani mwena wa Naikuru maria ni hamwe na Njoro na Subukia ciigii urimi wa maguna muthemba wa Hashi, niguo mahote kugacirithia miikarire yao.


text:
Moohoro
Kuhunia thukuru
Thirikari ya county ya Kiambu niitanyitwo kwanjia mubango wa kuheyana iria na migate kuri ciana cia lower primary. Akiaria kanithaini
Atongoria a maathai guchokia gatho
Amemerekia
TRIZAH WAHIU WAINAINA
Njitagwo Trizah Wahiu Wainaina. Guciarwo ni Ituramiro Gatundu South, Kiambu County. Githoomo giakwa kia muthingi thomeire Munyuini primary, ngicoka ngithii  Chania
ROSE NJERI aka MWANA MWENDE
Wanjiku wa Githinji
Peter Karugu.
Nyambura wa Mburu na Mumbi.
Tabarira
Kuhunia thukuru
Thirikari ya county ya Kiambu niitanyitwo kwanjia mubango wa kuheyana iria na migate kuri ciana cia lower primary. Akiaria kanithaini
Atongoria a maathai guchokia gatho
Magongona
Ugitiri Nairobi
Abithaa munene wa ugitiri county-ini ya Nairobi,Tito Kilonzo niathondekete gikuundi kia maabithaa a kuhurana na aici muciini wa Nairobi,aria makoretwo


text:
Thukuru ya Agima a MŨGĨ
Mũtabarĩra wa Thukuru ya Agima a Mũng'eng'ano wa Ũrĩmi wa Gũtũũrithia (MŨGĨ) nĩ ũheaga andũ agima a itũũra rĩa Mũtũngũrũ, thĩiniĩ wa Gatũndũ, Kenya, mweke wa gũthoma. Thukuru ya agima a MŨGĨ nĩ mũtabarĩra wa Mũng'eng'ano wa Ũrĩmi wa Gũtũũrithia ũrĩa ũtabanagĩrio rungu rwa Kĩambithia kĩa Mathomo na Ũkũũrania wa Mĩtũũrĩre.
Kĩambithia kĩa Mathomo na Ũkũũrania wa Mĩtũũrĩre kĩhingũraga mweke wa ũkũũrania wa mĩtũũrĩre ya andũ na mathomo bũrũriinĩ, mabũrũriinĩ mangĩ, na gatagatĩinĩ ka mariika. Atumia na athuuri aria ogĩ a matũũra nĩ mategagĩra njiarwa ciao iria njĩthĩ ng'ano, marebeta, nyĩmbo, na mĩikarĩre ya rũrĩrĩ rwao nao makonio gũthoma na kwandĩka nĩ njiarwa icio njĩthĩ mategwĩtio marĩhi.
Kĩambithia kĩa Mathomo na Ũkũũrania wa Mĩtũũrĩre nĩ kĩo kĩramataga ũkũũrania wa mathomo na mĩikarĩre thĩiniĩ wa bũrũri hamwe na mabũrũriinĩ mangĩ.
Kĩambithia kĩa Mathomo na Ũkũũrania wa Mĩtũũrĩre nĩ kĩa ũkũria wa kũrutia mĩriinĩ, na muoroto wa kĩo nĩ andũ othe moĩ gũthoma na kwandĩka matũũrainĩ marĩa kĩrutithanagia na mo wĩra makinye 100% thutha wa mĩaka ĩtano.